ANNESS

LINJI GWIDA GĦALL-ĠESTJONI TAS-SISTEMA TA' INFORMAZZJONI RAPIDA TAL-UNJONI EWROPEA “RAPEX” STABBILITI SKONT L-ARTIKOLU 12 TAD-DIRETTIVA 2001/95/KE (ID-DIRETTIVA DWAR IS-SIGURTÀ ĠENERALI TAL-PRODOTTI) U S-SISTEMA TA' NOTIFIKA TAGĦHA

PARTI I

KAMP TA' APPLIKAZZJONI U DESTINATARJI TAL-LINJI GWIDA

1 Kamp ta' applikazzjoni, għanijiet u aġġornament

1.1 Kamp ta' applikazzjoni

Il-Linji Gwida għall-ġestjoni tas-Sistema ta' Informazzjoni Rapida tal-Unjoni Ewropea “RAPEX” stabbiliti skont l-Artikolu 12 tad-Direttiva 2001/95/KE dwar is-sigurtà ġenerali tal-prodotti (il-“Linji Gwida”) ġew adottati mill-Kummissjoni (1) skont l-Artikolu 11(1) u l-Anness II, il-punt 8, tad-Direttiva 2001/95/KE (id-“DSĠP”). Il-Kummissjoni hija megħjuna minn kumitat konsultattiv magħmul minn rappreżentanti mill-Istati Membri tal-UE u stabbilit skont l-Artikolu 15(3) tad-DSĠP.

Il-punt 8 tal-Anness II tad-DSĠP jgħid li: “Il-Kummissjoni għandha tħejji u taġġorna regolarment, skont il-proċedura stabbilita fl-Artikolu 15(3), il-linji gwida li jirrigwardaw il-ġestjoni tar-RAPEX mill-Kummissjoni u l-Istati Membri.”.

L-Artikolu 11 tad-DSĠP jippreskrivi li jenħtieġ li l-Istati Membri jinfurmaw lill-Kummissjoni bil-miżuri meħuda li jirrestrinġu t-tqegħid fis-suq tal-prodotti - jew li jirrikjedu l-irtirar jew is-sejħa lura – sal-punt li dik l-informazzjoni ma tkunx eliġibbli għat-tip ta' notifika prevista mill-Artikolu 12 tad-DSĠP, u lanqas ma tikkwalifika għal ebda notifika oħra skont kwalunkwe leġiżlazzjoni Komunitarja oħra.

L-Artikolu 22 tar-Regolament (KE) Nru 765/2008, jistipula li, meta Stat Membru jieħu jew ikun beħsiebu jieħu miżura li tipprevjeni, tirrestrinġi jew timponi kundizzjonijiet speċifiċi dwar it-tqegħid fis-suq u l-użu tal-prodotti li joħolqu riskju serju għas-saħħa, is-sigurtà u interessi pubbliċi rilevanti oħrajn tal-utent aħħari, irid jinnotifika minnufih dik il-miżura lill-Kummissjoni permezz tar-RAPEX.

L-Artikolu 23 tar-Regolament (KE) Nru 765/2008 jistipula li l-Istati Membri jridu jagħtu aċċess lill-Kummissjoni għall-informazzjoni li jkollhom, u li ma tkunx diġà ngħatat skont l-Artikolu 22, dwar prodotti li jippreżentaw riskju (inqas milli serju).

L-Artikolu 16 tad-DSĠP jipprevedi obbligu fuq l-Istati Membri u l-Kummissjoni biex jagħmlu l-informazzjoni relatata mar-riskji għas-saħħa u s-sigurtà tal-konsumatur maħluqa minn prodotti. Għalhekk ikun opportun li l-informazzjoni kollha dwar il-miżuri adottati fil-konfront ta' prodotti li joħolqu riskju, sakemm ikun hemm fin-nofs is-sigurtà tal-prodotti, tinżamm fis-sistema maħsuba għal dan il-għan. B'hekk l-Istati Membri huma mħeġġa jipprovdu l-miżuri adottati fil-konfront ta' prodotti li joħolqu riskju u li huma koperti mill-kamp ta' applikazzjoni tad-DSĠP jew tar-Regolament (KE) Nru 765/2008 lir-RAPEX. L-informazzjoni tista' tiġi pprovduta direttament fir-RAPEX. F'każ li l-informazzjoni tkun trid tiġi nnotifikata f'sistema tal-informazzjoni oħra skont ir-Regolament (KE) Nru 765/2008 (2), l-Istat Membru jkun jista' jiġġenera notifika tar-RAPEX minn ġos-sistema tal-informazzjoni (ara l-Parti II, il-Kapitoli 1.2(h) u 2.2 ta' dawn il-Linji Gwida).

Filwaqt li d-DSĠP japplika għall-prodotti tal-konsumatur biss li joħolqu riskju għas-saħħa u s-sigurtà tal-konsumaturi, ir-Regolament (KE) Nru 765/2008 japplika kemm għall-prodotti tal-konsumatur kif ukoll għal prodotti professjonali koperti mil-leġiżlazzjoni ta' armonizzazzjoni tal-UE (bħal ċerti apparati mediċi u tagħmir marittimu). Dan ikopri wkoll ambitu ta' riskju usa', minbarra dak relatat mas-saħħa u s-sigurtà tal-konsumaturi, bħal riskji ambjentali u għas-sikurezza. Għalhekk, riskju jista' jikkonċerna mhux lill-konsumaturi biss iżda wkoll, meta japplika r-Regolament (KE) Nru 765/2008, lil “utenti aħħarija” oħrajn.

Il-Linji Gwida tal-Valutazzjoni tar-Riskju tal-Appendiċi 6 tal-Parti III huma parti integrali tal-Linji Gwida tar-RAPEX. Dawn huma l-istrumenti li jippermettu d-determinazzjoni tal-livell tar-riskju ta' prodott u għalhekk jgħinu biex jiġu identifikati l-miżuri li jridu jiġu adottati.

Il-Linji Gwida tal-Valutazzjoni tar-riskju jirreferu għal-livell ta' riskju kif ukoll għad-danni kkawżati minn prodott uniku. Il-valutazzjoni tar-riskju għal prodott uniku trid tkun akkumpanjata minn ġestjoni tar-riskju soda. Pereżempju, il-livell tar-riskju għal tagħmir elettriku domestiku difettuż li joħloq riskju ta' nar jista' jkun “baxx” biss, li jfisser li l-probabilità li apparat wieħed jikkawża nar fatali waqt ħajjet l-apparat tkun ta' inqas minn wieħed f'miljun. Madankollu, jekk jitqiegħdu miljuni ta' apparati difettużi fis-suq, huwa kważi inevitabbli li se jkun hemm nirien fatali jekk ma jittiħdux miżuri xierqa.

L-Istati Membri (3), il-pajjiżi applikanti, il-pajjiżi li huma partijiet fil-Ftehim dwar iż-Żona Ekonomika Ewropea (ŻEE) kif ukoll pajjiżi oħrajn mhux fl-UE u organizzazzjonijiet internazzjonali li għandhom aċċess għar-RAPEX (bil-kundizzjonijiet definiti fl-Artikolu 12(4) tad-DSĠP), jipparteċipaw fis-sistema skont ir-regoli previsti fid-DSĠP u fil-Linji Gwida (4).

1.2 Għanijiet

L-għanijiet tal-Linji Gwida huma li:

(a) jissimplifikaw il-proċessi għall-mekkaniżmi ta' notifika;

(b) jistipulaw il-kriterji ta' notifika għall-mekkaniżmi ta' notifika;

(c) jiddefinixxu l-kontenut tan-notifiki u n-notifiki ta' segwitu mibgħuta skont il-mekkaniżmu ta' notifika, b'mod partikulari x'data hija meħtieġa u x'formoli jridu jintużaw;

(d) jistabbilixxu attivitajiet ta' segwitu li jridu jittieħdu mill-Istati Membri mal-wasla ta' notifika u t-tip ta' informazzjoni li trid tiġi pprovduta;

(e) jiddeskrivu l-immaniġġar tan-notifiki u n-notifiki ta' segwitu mill-Kummissjoni;

(f) jistabbilixxu l-iskadenzi għat-tipi varji ta' azzjoni meħuda skont il-mekkaniżmi ta' notifika;

(g) jistabilixxu l-arranġamenti prattiċi u tekniċi meħtieġa fil-livell tal-Kummissjoni u tal-Istati Membri għall-mekkaniżmi ta' notifika li għandhom jintużaw b'mod effikaċi u effiċjenti; u

(h) jistabbilixxu metodi ta' valutazzjoni tar-riskju u, b'mod partikolari, kriterji għall-identifikazzjoni ta' riskji serji.

1.3 Aġġornament

Il-Linji Gwida se jiġu aġġornati regolarment mill-Kummissjoni skont il-proċedura konsultattiva fuq il-bażi tal-esperjenza u l-iżviluppi l-ġodda fil-qasam tas-sigurtà tal-prodotti.

2 Id-destinarji tal-Linji Gwida

Il-Linji Gwida huma indirizzati lill-awtoritajiet tal-Istati Membri kollha li jaġixxu fil-qasam tas-sigurtà tal-prodotti u li jipparteċipaw fin-netwerk tar-RAPEX, inklużi l-awtoritajiet ta' sorveljanza tas-suq responsabbli għall-monitoraġġ tal-konformità tal-prodotti mar-rekwiżiti tas-sigurtà u l-awtoritajiet inkarigati mill-kontrolli tal-fruntieri esterni.

3 Prodotti

3.1 Il-prodotti koperti minn dawn il-Linji Gwida

Dawn il-Linji Gwida jkopru żewġ settijiet ta' prodotti: il-prodotti koperti mid-DSĠP u l-prodotti koperti mir-Regolament (KE) Nru 765/2008.

3.1.1 Prodotti koperti mid-DSĠP

Skont l-Artikolu 2(a) tad-DSĠP, il-prodotti tal-konsumatur għall-fini ta' dawn il-Linji Gwida huma:

(a) “prodotti maħsuba għall-konsumaturi”— prodotti li huma ddisinjati u mmanifatturati u li jitqiegħdu għad-dispożizzjoni tal-konsumaturi;

(b) “prodotti migrati” (5) — prodotti li huma ddisinjati u mmanifatturati għall-professjonisti, li madankollu u taħt kundizzjonijiet raġonevolment prevedibbli, x'aktarx li jintużaw mill-konsumaturi. Dawn huma prodotti mmanifatturati għall-professjonisti li huma disponibbli għall-konsumaturi, li jistgħu jixtruhom u jħaddmuhom mingħajr għarfien jew taħriġ speċjali, pereż. trapanu tal-elettriku, angle grinder u table saw ddisinjati u mmanifatturati għall-professjonisti, imma fornuti wkoll fis-suq tal-konsumaturi (jiġifieri l-konsumaturi jistgħu faċilment jixtruhom mill-ħwienet u jħaddmuhom huma stess mingħajr l-ebda taħriġ speċjali).

Kemm il-prodotti maħsuba għall-konsumaturi kif ukoll il-prodotti migrati jistgħu jingħataw lill-konsumaturi mingħajr ħlas, jistgħu jinxtraw mill-konsumaturi u jistgħu jiġu pprovduti lill-konsumaturi fil-kuntest ta' servizz. It-tliet sitwazzjonijiet kollha huma koperti mir-RAPEX.

Skont l-Artikolu 2(a) tad-DSĠP, prodotti pprovduti lill-konsumaturi fil-kuntest ta' servizz jitqiesu li jinkludu:

(a) il-prodotti fornuti lill-konsumaturi li jittieħdu u jintużaw lil hinn mill-post tal-fornitur ta' servizz, bħal karozzi u magni li jaqtgħu l-lon mikrija jew imwellija minn ħwienet tal-kiri, u linka tat-tatwaġġi u impjanti (li mhumiex klassifikati bħala apparat mediku) impjantati taħt il-ġilda tal-konsumatur minn fornitur tas-servizz;

(b) prodotti użati fuq il-post tal-fornitur ta' servizz, sakemm il-konsumaturi nfushom b'mod attiv joperaw il-prodott (pereż. iqabbdu l-magna, ikollhom l-għażla li jwaqqfuha, u jaffettwaw l-operat tagħha billi jbiddlu l-pożizzjoni jew l-intensità tagħha waqt l-użu). Sodod tat-tixmix użati fi ħwienet li joffru s-servizz ta' smurija tal-ġilda u f'ċentri ta' fitness huma eżempji ta' prodotti bħal dawn. L-użu tal-prodotti mill-konsumaturi jrid ikun attiv, u jinvolvi grad ta' kontroll sinifikanti. Użu sempliċiment passiv, bħall-użu ta' xampù minn persuna li l-parrukkier ikun qed jaħslilha xagħarha, jew l-użu ta' xarabank mill-passiġġieri tagħha, ma jikkwalifikax bħala użu mill-konsumaturi.

3.1.2 Prodotti koperti mir-Regolament (KE) Nru 765/2008

Skont ir-Regolament (KE) Nru 765/2008, prodotti għall-fini tar-RAPEX iridu jitqiesu bħala prodotti skont il-kamp ta' applikazzjoni u d-definizzjonijiet li jinsabu fl-Artikolu 15 tal-istess Regolament sew jekk maħsubin għall-konsumaturi kif ukoll jekk għal-utenti professjonali.

3.2 Prodotti mhux koperti minn dawn il-Linji Gwida

Dawn il-Linji Gwida ma jkoprux:

(c) Prodotti koperti mill-mekkaniżmi ta' notifika speċifiċi u ekwivalenti stabbiliti minn leġiżlazzjoni oħra tal-UE, l-iktar: (i) ikel u għalf u prodotti oħrajn koperti mir-Regolament (KE) Nru 178/2002 tal-Parlament Ewropew u tal-Kunsill (6); (ii) prodotti mediċinali koperti mid-Direttiva 2001/83/KE tal-Parlament Ewropew u tal-Kunsill (7), u mid-Direttiva tal-Parlament 2001/82/KE Ewropew u tal-Kunsill (8); (iii) tagħmir mediku kopert mir-Regolament (UE) 2017/745 tal-Parlament Ewropew u tal-Kunsill (9); (iv) apparati mediċi impjantabbli attivi koperti mid-Direttiva tal-Kunsill 90/385/KEE. (10)

(d) Prodotti li ma humiex koperti mid-definizzjoni ta' “prodott” kif stipulate fl-Artikolu 2 2(a) tad-DSĠP, speċjalment: (i) ikunu prodotti użati jew fornuti bħala antikitajiet jew bħala prodotti li jridu jissewwew jew jiġu rikundizzjonati qabel ma jintużaw, sakemm il-fornitur jgħarraf b'dan b'mod ċar lill-persuna li jkun qed ifornilha l-prodott (l-Artikolu 2(a) tad-DSĠP); (ii) ikun tagħmir użat jew operat minn fornitur ta' servizz professjonali biex jipprovdi servizz, pereż. tagħmir li l-konsumaturi jirkbuh jew jivvjaġġaw bih u tagħmir operat minn fornitur ta' servizz u mhux mill-konsumatur (premessa 9 tad-DSPĠ);

(e) Prodotti li mhumiex koperti mid-definizzjoni tal-prodott li tinsab fl-Artikolu 15(4) tar- Regolament (KE) Nru 765/2008.

4 Miżuri

4.1 Tipi ta' Miżuri

Jistgħu jittieħdu miżuri preventivi u restrittivi fir-rigward ta' prodotti li joħolqu riskju jew bl-inizjattiva tal-operatur ekonomiku li qiegħdu u / jew iqassmu fis-suq (“miżuri volontarji”), jew kif ordnat minn awtorità ta' Stat Membru kompetenti biex tissorvelja l-konformità tal-prodotti mar-rekwiżiti ta' sigurtà (“miżuri obbligatorji”).

Għall-fini tal-Linji Gwida, il-miżuri obbligatorji u l-miżuri volontarji huma definiti kif ġej:

(a) Miżuri obbligatorji: miżuri adottati jew li ġie deċiż li jiġu adottati mill-awtoritajiet tal-Istati Membri, spiss fil-forma ta' deċiżjoni amministrattiva, li jobbligaw lil xi operatur ekonomiku jieħu azzjoni preventiva, korrettiva jew restrittiva fir-rigward ta' prodott speċifiku li jkun qiegħed fis-suq.

(b) Miżuri voluntarji:

(i) miżuri preventivi u restrittivi adottati fuq bażi volontarja minn operatur ekonomiku, jiġifieri mingħajr intervent ta' awtorità ta' Stat Membru;

(ii) rakkomandazzjonijiet u ftehimiet ma' operaturi ekonomiċi fl-attivitajiet rispettivi tagħhom konklużi mill-awtoritajiet tal-Istat Membri; dan jinkludi ftehimiet li mhumiex bil-miktub u li jirriżultaw f'azzjoni preventiva jew restrittivi meħuda mill-operaturi ekonomiċi fl-attivitajiet rispettivi tagħhom fir-rigward ta' prodotti li joħolqu riskju serju li qiegħdu fis-suq.

4.2 Kategoriji ta' miżuri

L-Artikolu 8(1) minn (b) sa (f) tad-DSĠP jipprovdi lista tal-kategoriji differenti ta' miżuri li jistgħu jiġu nnotifikati bir-RAPEX meta l-kundizzjonijiet għan-notifika jkunu ssodisfati, inklużi l-miżuri li ġejjin:

(a) l-immarkar ta' prodott bi twissijiet xierqa dwar ir-riskju/i li jistgħu jippreżentaw;

(b) li jagħmlu l-kummerċjalizzazzjoni ta' prodott soġġetta għal kundizzjonijiet minn qabel;

(c) li jwissu lill-konsumaturi u lill-utenti aħħarija bir-riskji li l-prodott jista' joħloq;

(d) il-projbizzjoni temporanja fuq il-forniment, l-offerta għall-forniment u l-wiri ta' prodott;

(e) il-projbizzjoni tal-kummerċjalizzazzjoni ta' prodott u kull miżuri ta' akkumpanjament, jiġifieri miżuri meħtieġa biex tkun żgurata konformità mal-projbizzjoni;

(f) l-irtirar ta' prodott mis-suq;

(g) is-sejħa lura ta' prodott mingħand il-konsumaturi;

(h) il-qerda ta' prodott irtirat jew imsejjaħ lura.

Għall-fini tar-RAPEX, it-terminu “irtirar” jintuża esklużivament għall-miżuri mmirati li jipprevjenu d-distribuzzjoni, il-wiri u l-offerta ta' prodott li joħloq riskju għall-konsumaturi jew utenti aħħarija oħrajn, filwaqt li t-terminu “sejħa lura” jintuża biss għal miżuri mmirati biex jiġi rritornat dak il-prodott li jkun diġà sar disponibbli għall-konsumaturi jew utenti aħħarija oħrajn minn produttur jew distributur.

4.3 Rekwiżiti tal-miżuri

Skont l-Artikolu 12(1) tad-DSĠP u l-Artikolu 22 tar-Regolament (KE) Nru 765/2008 li jikkonċernaw riskji serji, kemm il-miżuri obbligatorji kif ukoll dawk volontarji jridu jiġu nnotifikati fir-RAPEX.

Miżuri preventivi u restrittivi adottati fuq bażi volontarja minn operatur ekonomiku, jiġifieri mingħajr intervent ta' awtorità ta' Stat Membru dwar prodott li joħloq riskju serju u l-miżuri preventivi jew restrittivi relatati mibdija minn operatur ekonomiku jiġu nnotifikati minnufih lill-awtoritajiet kompetenti tal-Istati Membri kif indikat fl-Artikolu 5(3) tad-DSĠP u fl-Artikolu 22(2 u 3) tar-Regolament (KE) Nru 765/2008.

Il-kategoriji kollha tal-miżuri preventivi u restrittivi meħuda fir-rigward tal-kummerċjalizzazzjoni u l-użu tal-prodotti tal-konsumatur li joħolqu riskju serju għas-saħħa u s-sigurtà tal-konsumaturi jew, fil-każ ta' prodotti koperti mir-Regolament (KE) Nru 765/2008, li joħolqu riskju serju għas-saħħa, is-sigurtà jew interessi pubbliċi rilevanti oħrajn tal-utenti aħħarija huma suġġetti għall-obbligu tan-notifika skont ir-RAPEX.

4.4 L-esklużjoni ta' miżuri obbligatorji ġeneralment applikabbli

Atti ġeneralment applikabbli adottati fil-livell nazzjonali u mmirati lejn il-prevjenzjoni jew ir-restrizzjoni tal-kummerċjalizzazzjoni u l-użu ta' kategorija/i deskritta/i b'mod ġenerali ta' prodotti tal-konsumatur minħabba r-riskju serju li dawn joħolqu għas-saħħa u s-sigurtà tal-konsumaturi ma jenħtiġux li jiġu nnotifikati lill-Kummissjoni permezz tal-applikazzjoni RAPEX. Dawn il-miżuri nazzjonali kollha li japplikaw biss għall-kategoriji ta' prodotti definiti b'mod ġenerali, bħalma huma l-prodotti kollha b'mod ġenerali jew il-prodotti kollha li jservu l-istess għan — u mhux għal (kategoriji ta') prodotti speċifikament identifikati mill-marka tagħhom, minn kif jidhru speċifikament, mill-produttur, min-negozjant, mill-isem tal-mudell jew min-numru, eċċ. — jiġu nnotifikati lill-Kummissjoni skont id-Direttiva 2015/1535/UE tal-Parlament Ewropew u tal-Kunsill (11).

5 Livelli ta' riskju

5.1 Riskju serju

Qabel ma awtorità ta' Stat Membru tiddeċiedi li tibgħat notifika tar-RAPEX, l-ewwel tagħmel valutazzjoni tar-riskju xierqa (ara l-Parti III, l-Appendiċi 6 ta' dawk il-Linji Gwida jew il-metodoloġija tal-valutazzjoni tar-riskju ġenerali tal-UE komplementari għall-prodotti koperti mir-Regolament (KE) Nru 765/2008 (12)) sabiex tivvaluta jekk il-prodott li jrid jiġi nnotifikat joħloqx riskju serju għas-saħħa u s-sigurtà tal-konsumaturi jew, fil-każ ta' prodotti koperti mir-Regolament (KE) Nru 765/2008, riskju serju għas-saħħa, is-sigurtà jew interessi pubbliċi rilevanti oħrajn (pereżempju, is-sikurezza jew l-ambjent) tal-utenti aħħarija, u għalhekk jekk ġiex issodisfat wieħed mill-kriterji ta' notifika tar-RAPEX.

5.2 Riskju inqas milli serju

Notifiki mibgħuta skont l-Artikolu 11 tad-DSĠP jew l-Artikolu 23 tar-Regolament (KE) Nru 765/2008 ġeneralment jitqiesu bħala notifiki għall-prodotti li joħolqu riskju inqas milli serju. Notifiki ta' prodotti bħal dawn, kuntrarjament għal notifiki għal prodotti li jippreżentaw riksju serju, mhux bilfors jinvolvu obbligu għal attivitajiet ta' segwitu minn Stati Membri oħra sakemm ma tkunx teħtieġ hekk in-natura tal-prodott jew tar-riskju (Ara l-Parti II il-Kapitolu 3.4.6.1).

5.3 Metodu ta' Valutazzjoni tar-Riskju

Il-Parti III, l-Appendiċi 6 ta' dawn il-Linji Gwida jistabbilixxi l-metodu tal-valutazzjoni tar-riskju li jista' jintuża mill-awtoritajiet tal-Istati Membri biex jivvalutaw l-livell tar-riskji mill-prodotti tal-konsumatur għas-saħħa u s-sigurtà tal-konsumaturi u biex jiddeċiedu jekk in-notifika tar-RAPEX hix meħtieġa. Bl-istess mod, jista' jkollok tikkonsulta l-metodoloġija tal-valutazzjoni tar-riskju ġenerali tal-UE kif imsemmija fil-Kapitolu 5.1 f'każ li l-prodott ikkonċernat ikun kopert mir-Regolament (KE) Nru 765/2008.

Fis-sit tar-RAPEX u fl-applikazzjoni tar-RAPEX li tagħmel il-valutazzjoni tar-riskju hemm għodda speċifika (“RAG” jew Linji Gwida għall-Valutazzjonijiet tar-Riskju (13)) li tqis il-prinċipji previsti fl-Appendiċi 6.

5.4 L-awtorità tal-valutazzjoni

Il-valutazzjoni tar-riskju dejjem issir jew tiġi vverifikata mill-awtorità tal-Istat Membru li tkun jew wettqet l-investigazzjoni u ħadet miżuri xierqa jew issorveljat l-azzjoni volontarja meħuda fir-rigward ta' prodott li joħloq riskju minn operatur ekonomiku.

Kull kwistjoni mhux ċara tiġi solvuta mill-Punt ta' Kuntatt tar-RAPEX (ara l-Parti II, Kapitolu 5.1) mal-awtorità responsabbli qabel ma n-notifika tiġi trażmessa permezz tal-applikazzjoni tar-RAPEX.

6 Effetti transfruntiera

6.1 Avveniment internazzjonali

Skont l-Artikolu 12 tad-DSPĠ u l-Artikolu 22 tar-Regolament (KE) Nru 765/2008, Stat Membru jibgħat notifika tar-RAPEX biss jekk iqis li l-effetti tar-riskju/i li joħloq prodott imorru jew jistgħu jmorru lil hinn mit-territorju tiegħu (“effetti transfruntiera” jew “avveniment internazzjonali”).

Fid-dawl tal-moviment liberu tal-prodotti fis-suq Intern, u l-fatt li l-prodotti huma importati fl-UE permezz ta' kanali ta' distribuzzjoni differenti u li l-konsumaturi jixtru prodotti matul soġġorni barra mill-pajjiż u permezz tal-internet, l-awtoritajiet nazzjonali huma mħeġġa jinterpretaw il-kriterju tal-effetti transfruntiera f'sens pjuttost wiesa'. Għalhekk, notifika skont l-Artikolu 12 tad-DSĠP jew skont l-Artikolu 22 tar-Regolament (KE) Nru 765/2008, tintbagħat meta:

(a) ma jkunx jista' jiġi eskluż li prodott li joħloq riskju jkun inbiegħ f'iżjed minn Stat Membru wieħed, jew

(b) ma jkunx jista' jiġi eskluż li prodott li joħloq riskju jkun inbiegħ fuq l-internet, jew

(c) il-prodott joriġina minn pajjiż terz u x'aktarx li jkun ġie importat fl-UE permezz ta' kanali ta' distribuzzjoni multipli.

6.2 Avveniment lokali

Il-miżuri adottati fir-rigward ta' prodott li jkun ta' riskju serju li jkun jista' jkollu effetti lokali biss (“Avveniment lokali”) ma jiġux innotifikati skont l-Artikolu 12 tad-DSĠP. Dan japplika għal sitwazzjonijiet meta awtorità ta' Stat Membru jkollha raġuni konkreta u qawwija biex teskludi l-possibbiltà li prodott kien u / jew se jkun disponibbli (bi kwalunkwe mezz) fi Stati Membri oħra, pereż. miżuri meħuda fir-rigward ta' prodott lokali mmanifatturat u distribwit biss fi Stat Membru wieħed. Fl-evalwazzjoni tagħhom, l-awtoritajiet tal-Istat Membru jridu jqisu sew il-possibbiltà li prodott ikun jista' jinbiegħ onlajn jew permezz ta' kanali ta' distribuzzjoni emerġenti.

Notifika relatata ma' prodott li joħloq riskju serju li jinvolvi avveniment lokali jeħtieġ li jintbagħat biss lill-Kummissjoni sakemm ikun jinvolvi informazzjoni li x'aktarx tkun ta' interess għall-Istati Membri mil-lat tas-sigurtà tal-prodott, u b'mod partikolari jekk tkun b'reazzjoni għal tip ta' riskju ġdid li jkun għadu ma ġiex innotifikat, tip ta' riskju ġdid li jkun ġej minn kombinazzjoni ta' prodotti jew minn tip jew kategorija ġdida ta' prodotti.

Dik in-notifika trid tintbagħat skont l-Artikolu 11 b'referenza għat-tieni subparagrafu tal-Artikolu 11(1) tad-DSĠP.

PARTI II

SISTEMA TA' INFORMAZZJONI RAPIDA “RAPEX” STABBILITA SKONT L-ARTIKOLU 12 TAD-DIRETTIVA DWAR IS-SIGURTÀ ĠENERALI TAL-PRODOTTI

1 Introduzzjoni

1.1 Objettivi tar-RAPEX

L-Artikolu 12 tad-DSĠP jistabbilixxi Sistema ta' Informazzjoni Rapida tal-UE (“RAPEX”).

RAPEX għandha rwol importanti fil-qasam tas-sigurtà tal-prodotti. Hija tikkomplementa azzjonijiet oħrajn meħudin kemm fil-livell nazzjonali kif ukoll fil-livell tal-UE biex jiġi żgurat livell għoli ta' sigurtà tal-prodotti fl-UE.

Id-data tar-RAPEX tgħin biex:

(a) tipprevjeni u tirrestrinġi l-provvista ta' prodotti perikolużi;

(b) timmonitorizza l-effikaċja u l-konsistenza tas-sorveljanza tas-suq u l-attivitajiet ta' infurzar imwettqa mill-awtoritajiet tal-Istati Membri;

(c) tidentifika l-bżonnijiet u tipprovdi bażi għal azzjoni fil-livell tal-UE; u

(d) tgħin fl-infurzar konsistenti tar-rekwiżiti tas-sigurtà tal-prodotti tal-UE u b'hekk tikkontribwixxi għall-funzjonament bla xkiel tas-suq Intern.

1.2 Komponenti tar-RAPEX

Ir-RAPEX tikkonsisti f'diversi komponenti komplementari, li huma kruċjali għal operat effikaċi u effiċjenti. L-iktar importanti huma:

(a) il-qafas legali li jirregola l-mod ta' kif topera s-sistema (jiġifieri d-DSĠP u l-Linji Gwida);

(b) l-applikazzjoni onlajn (“l-applikazzjoni tar-RAPEX”), li tippermetti lill-Istati Membri u lill-Kummissjoni biex jaqsmu bejniethom l-informazzjoni b'mod rapidu permezz ta' pjattaforma bbażata fil-web;

(c) in-netwerk tal-Punti ta' Kuntatt tar-RAPEX, li jikkonsisti fil-Punti singoli ta' Kuntatt tar-RAPEX responsabbli għall-operazzjoni tar-RAPEX fl-Istati Membri kollha (ara l-Parti II, Kapitolu 5.1);

(d) in-netwerks nazzjonali tar-RAPEX stabbiliti fl-Istati Membri kollha, li jinkludu l-Punt ta' Kuntatt tar-RAPEX (ara l-Parti II, Kapitolu 5.1) u l-awtoritajiet kollha involuti fl-iżgurar tas-sigurtà tal-prodotti;

(e) it-tim tar-RAPEX tal-Kummissjoni fid-dipartiment responsabbli għad-DSĠP, li jeżamina u jivvalida d-dokumenti mibgħuta permezz tal-applikazzjoni tar-RAPEX, u jżomm u jiżgura l-operat korrett tar-RAPEX;

(f) is-sit web tar-RAPEX (14), li jipprovdi taqsiriet tan-notifiki tar-RAPEX kif ukoll aġġornamenti kull ġimgħa;

(g) pubblikazzjonijiet tar-RAPEX, bħall-istatistika tar-RAPEX, ir-rapporti annwali tar-RAPEX u materjali promozzjonali oħrajn; u

(h) l-interfaċċa bejn ir-RAPEX u l-ICSMS, li tikkonsisti f'rabta bejn iż-żewġ sistemi li jiffaċilitaw il-kodifikazzjoni tan-notifiki tar-RAPEX abbażi ta' data dwar l-investigazzjoni li diġà tinstab fl-ICSMS. Bil-mili tal-kaxxi x-xierqa fl-ICSMS, tkun tista' tintbagħat awtomatikament notifika tar-RAPEX.

2 Kriterji ta' notifika

Ir-RAPEX tapplika għal miżuri li jipprevjenu, jirrestrinġu jew jimponu kundizzjonijiet speċifiċi fuq il-kummerċjalizzazzjoni u l-użu ta' prodotti li joħolqu riskju serju għas-saħħa u s-sigurtà tal-konsumaturi jew, fil-każ ta' prodotti koperti mir-Regolament (KE) Nru 765/2008, għal miżuri li jipprevjenu, jirrestrinġu jew jimponu kundizzjonijiet speċifiċi fuq il-kummerċjalizzazzjoni u l-użu ta' prodotti li joħolqu riskju serju għas-saħħa, is-sigurtà jew interessi pubbliċi rilevanti oħrajn (pereżempju, is-sikurezza jew l-ambjent) tal-utenti aħħari aħħarija.

2.1 Parteċipazzjoni obbligatorja fir-RAPEX: L-Artikolu 12 tad-DSĠP u l-Artikolu 22 tar-Regolament (KE) Nru 765/2008

Skont id-DSĠP u r-Regolament (KE) Nru 765/2008, il-parteċipazzjoni tal-Istati Membri fir-RAPEX hija obbligatorja. Skont l-Artikolu 12 tad-DSĠP u l-Artikolu 22 tar-Regolament (KE) Nru 765/2008, l-Istati Membri għandhom obbligu legali li jinnotifikaw lill-Kummissjoni kemm b'miżuri obbligatorji u kemm b'oħrajn volontarji meta jkunu ssodisfati l-erba' kriterji ta' notifika li ġejjin:

(a) il-prodott jaqa' fil-kamp ta' applikazzjoni tad-DSĠP jew fil-kamp ta' applikazzjoni tar-Regolament (KE) Nru 765/2008;

(b) il-prodott ikun suġġett għal miżuri li jipprevjenu, jirrestrinġu jew jimponu kundizzjonijiet speċifiċi fuq il-kummerċjalizzazzjoni jew l-użu possibbli tiegħu (“miżuri preventivi u restrittivi”);

(c) il-prodott joħloq riskju serju għas-saħħa u s-sigurtà tal-konsumaturi jew, f'każ ta' prodotti koperti mir-Regolament (KE) 765/2008, għal interessi pubbliċi oħrajn tal-utenti aħħarija wkoll;

(d) wieħed ma jistax jeskludi li l-effett tar-riskju serju għas-saħħa u s-sigurtà tal-konsumaturi jew, f'każ ta' prodotti koperti mir-Regolament (KE) Nru 765/2008, għal interessi pubbliċi rilevanti oħrajn tal-utenti aħħarija wkoll, imur lil hinn mit-territorju tal-Istat Membru notifikanti.

2.2 Parteċipazzjoni mhux obbligatorja fir-RAPEX: l-Artikolu 11 tad-DSĠP u l-Artikolu 23 tar-Regolament (KE) Nru 765/2008

Skont l-Artikolu 11 tad-DSĠP, jenħtieġ li l-Istati Membri jinfurmaw lill-Kummissjoni bil-miżuri meħuda li jirrestrinġu t-tqegħid fis-suq ta' prodotti –jew li jirrikjedu l-irtirar jew is-sejħa lura - sakemm dik l-informazzjoni ma tkunx tikkwalifika għall-Artikolu 12 u lanqas għal ebda notifika oħra stabbilita fi kwalunkwe leġiżlazzjoni Komunitarja.

Għall-fini ta' simplifikazzjoni u titjib fl-effiċjenza, l-Istati Membri jistgħu wkoll jużaw l-applikazzjoni tar-RAPEX biex jinnotifikaw il-miżuri meħuda fil-konfront ta' prodotti li ma jikkwalifikawx għall-preżentazzjoni ta' notifika tal-Artikolu 12 fit-termini spjegati hawnhekk.

Meta l-erba' kriterji ta' notifika li ġejjin ikunu ssodisfati, l-Istati Membri jkollhom obbligu legali li jinnotifikaw lill-Kummissjoni skont l-Artikolu 11 tad-DSĠP:

(a) il-prodott ikkonċernat ikun prodott tal-konsumaturi;

(b) ikun suġġett għal miżuri restrittivi adottati mill-awtoritajiet nazzjonali (miżuri obbligatorji);

(c) ikun joħloq riskju inqas milli serju għas-saħħa u s-sigurtà tal-konsumaturi u l-effetti tiegħu jistgħu jmorru jew fil-fatt imorru lil hinn mit-territorju ta' Stat Membru wieħed jew, joħloq riskju serju għas-saħħa u s-sigurtà tal-konsumaturi u l-effett tiegħu ma jmurx jew ma jistax imur lil hinn mit-territorju tiegħu iżda l-miżuri adottati jinvolvu informazzjoni li x'aktarx tkun ta' interess għal Stati Membri oħra mil-lat tas-sigurtà tal-prodott (15);

(d) Il-miżuri adottati ma hemm għalfejn jiġu nnotifikati skont ebda proċedura ta' notifika oħra stabbilita mil-liġi tal-UE.

Minkejja l-fatt li l-Artikolu 11 tad-DSĠP ma fihx obbligu espliċitu biex jiġu nnotifikati miżuri volontarji adottati fil-konfront ta' prodotti li joħolqu riskju inqas milli serju, l-Artikolu 16 tad-DSĠP jitlob lill-Istati Membri u lill-Kummissjoni biex informazzjoni relatata ma' riskji għas-saħħa u s-sigurtà tal-konsumatur tiġi żvelata lill-pubbliku. Għalhekk, għall-koerenza fis-sistema ta' notifika u biex l-obbligi jiġu implimentati b'mod effikaċi l-obbligi li skont l-Artikolu 16 tad-DSĠP għandhom kemm l-Istati Membri kif ukoll il-Kummissjoni, l-Istati Membri qed jingħataw ir-rakkomandazzjoni li jinnotifikaw fir-RAPEX kemm il-miżuri volontarji adottati mill-produtturi u d-distributuri fil-konfront ta' prodotti li joħolqu riskju inqas milli serju.

Skont l-Artikolu 23 tar-Regolament (KE) Nru 765/2008, l-Istati Membri jipprovdu l-informazzjoni li jkollhom, u li ma tkunx diġà ngħatat skont l-Artikolu 22, dwar prodotti li jippreżentaw riskju (inqas milli serju) lill-Kummissjoni. Kuntrarjament għall-Artikolu 22 ta' dan ir-Regolament, l-Artikolu 23 ma jobbligax lill-Istati Membri jibagħtu notifika lir-RAPEX b'din l-informazzjoni. Madankollu, l-Artikolu 16 tad-DSĠP jobbliga lill-Kummissjoni u lill-Istati Membri jiżvelaw pubblikament l-informazzjoni li jista' jkollhom li tkun relatata mar-riskji għas-saħħa u s-sigurtà tal-konsumaturi. Għall-koerenza u biex l-obbligi li jinsabu fl-Artikolu 16 tad-DSĠP jiġu implimentati b'mod effikaċi, is-soluzzjoni l-iktar prammatika tista' tkun li r-RAPEX ikun fih il-miżuri kollha adottati fil-konfront tal-prodotti li jippreżentaw riskji serji jew inqas milli serji għas-saħħa u s-sigurtà tal-konsumaturi kemm għall-prodotti DSĠP u kemm għal prodotti koperti mir-Regolament (KE) 765/2008, u fil-każ tal-aħħar, għal interessi pubbliċi rilevanti oħrajn tal-utenti aħħarija wkoll. Għalhekk, meta jiġu adottati u pprovduti miżuri permezz tal-ICSMS skont l-Artikolu 23 tar-Regolament (KE) Nru 765/2008, l-Istati Membri huma mħeġġa jinnotifikaw dik l-informazzjoni fir-RAPEX. Dan jista' jsir jew billi tintbagħat notifika separata fir-RAPEX jew permezz tal-ICSMS.

Konnessjoni taż-żewġ sistemi ma' xulxin tiffaċilita l-kodifikazzjoni tan-notifiki bbażata fuq data tal-investigazzjoni li tinsab fl-ICSMS diġà. (Ara l-Parti II, il-Kapitolu 1.2 (h)).

Tip ta' riskju

Prodott kopert mid-DSĠP

Prodott kopert mir-Regolament (KE) Nru 765/2008

Miżura adottata

Effett transfruntiera

Ma hemmx biżżejjed informazzjoni ta' identifikazzjoni

Informazzjoni li tinvolvi riskju ġdid

TIP TA’ NOTIFIKA

Riskju serju

L-Artikolu 12 tad-DSĠP

L-Artikolu 11 tad-DSĠP

L-Artikolu 22 tar-Regolament (KE) Nru 765/2008

Indistintament

Għall-informazzjoni

Indistintament

Informazzjoni lill-ICSMS

notifika tar-RAPEX imħeġġa

Riskju inqas milli serju

Miżuri obbligatorji

L-Artikolu 11 tad-DSĠP

Miżuri voluntarji

Għall-informazzjoni

L-Artikolu 23 tar-Regolament (KE) Nru 765/2008

notifika tar-RAPEX imħeġġa

Pendenti

Għall-informazzjoni (jekk rilevanti)

Il-Parti III, l-Appendiċi 3 ta' dawn il-Linji Gwida tinkludi skema ta' notifika li tipprovdi kjarifikazzjoni ulterjuri tal-kriterji ta' notifika msemmija fil-Parti II Kapitolu 2 ta' dawn il-Linji Gwida.

3 Notifiki

3.1 Tipi ta' notifiki

3.1.1 Notifiki

L-Awtoritajiet tal-Istati Membri huma meħtieġa jibagħtu notifika lis-sistema tar-RAPEX fil-każijiet li ġejjin:

(a) meta l-kriterji kollha ta' notifika tar-RAPEX stabbiliti fl-Artikolu 12 tad-DSĠP (16) ikunu ssodisfati, Stat Membru jipprepara u jibgħat notifika tar-RAPEX ikklassifikata fl-applikazzjoni tar-RAPEX bħala “notifika tal-Artikolu 12” lill-Kummissjoni.

(b) meta l-kriterji tan-notifika tar-RAPEX ikunu ssodisfati u, barra minn hekk, prodott ikun joħloq riskju għall-ħajja u / jew kien hemm inċidenti fatali u f'każijiet oħrajn meta n-notifika tar-RAPEX teħtieġ azzjoni ta' emerġenza mill-Istati Membri kollha, l-Istat Membru notifikanti jipprepara u jibgħat notifika tar-RAPEX ikklassifikata fl-applikazzjoni tar-RAPEX bħala “Notifika li teħtieġ azzjoni ta' emerġenza” lill-Kummissjoni.

(c) meta l-kriterji kollha ta' notifika tar-RAPEX stabbiliti fl-Artikolu 22 tar-Regolament (KE) Nru 765/2008 (17) ikunu ssodisfati, Stat Membru jipprepara u jibgħat notifika tar-RAPEX ikklassifikata fl-applikazzjoni tar-RAPEX bħala “notifika tal-Artikolu 22” lill-Kummissjoni.

Meta l-kriterji kollha ta' notifika stabbiliti fl-Artikolu 11 tad-DSĠP (18) ikunu ssodisfati, Stat Membru jipprepara u jibgħat notifika, li meta tkun innotifikata fir-RAPEX tkun ikklassifikata bħala “notifika tal-Artikolu 11”, lill-Kummissjoni.

Barra minn hekk, l-Istati Membri huma mħeġġa jibagħtu notifika meta jkunu ssodisfati l-kriterji stipulati fl-Artikolu 23 tar-Regolament (KE) Nru 765/2008. (19)

Wara r-raġunament imsemmi hawn fuq fil-Parti II Kapitolu 2, l-Istati Membri huma mħeġġa jippreparaw u jibagħtu, direttament jew indirettament, notifika kklassifikata fir-RAPEX bħala “notifika tal-Artikolu 23” lill-Kummissjoni meta l-kriterji stabbiliti fl-istess artikolu jkunu ssodisfati.

Qabel ma jibgħat notifika lill-Kummissjoni, il-Punt ta' Kuntatt tar-RAPEX (ara l-Parti II, Kapitolu 5.1) tal-Istat Membru notifikanti jivverifika li l-kriterji tan-notifika jkunu ssodisfati.

3.1.2 Notifiki għall-informazzjoni

Jekk il-kriterji stabbiliti f'dawn il-Linji Gwida għan-notifiki elenkati fil-Parti II Kapitoli 2.1 u 2.2 ta' dawn il-Linji Gwida ma jkunux issodisfati, il-Punt ta' Kuntatt tar-RAPEX (ara l-Parti II, Kapitolu 5.1) jista' jagħżel li juża l-applikazzjoni tar-RAPEX biex jibgħat l-informazzjoni kkonċernata għal finijiet ta' informazzjoni. Dawn in-notifiki jiġu kklassifikati fir-RAPEX bħala “Notifiki għall-informazzjoni” u jistgħu jintbagħtu fis-sitwazzjonijiet li ġejjin:

(a) Meta l-kriterji tan-notifika tar-RAPEX kollha stabbiliti fl-Artikolu 12 tad-DSĠP jew fl-Artikolu 22 tar-Regolament (KE) Nru 765/2008 ikunu ssodisfati iżda n-notifika ma jkunx fiha l-informazzjoni kollha (l-aktar dwar l-identifikazzjoni tal-prodott u l-kanali ta' distribuzzjoni) meħtieġa għall-Istati Membri l-oħrajn biex jiżguraw segwitu (20) għal dik in-notifika. Notifika bl-isem tal-prodott, id-ditta u l-istampa neqsin u għalhekk il-prodott innotifikat ma jkunx jista' jiġi identifikat b'mod korrett u ma jkunx jista' jintgħażel minn prodotti oħrajn tal-istess kategorija jew tip li jkunu disponibbli fis-suq, hija eżempju ta' notifika li tista' titqassam permezz tal-applikazzjoni tar-RAPEX bħala “Notifika għall-informazzjoni”. Valutazzjoni ta' jekk notifika jkunx fiha informazzjoni suffiċjenti għall-Istati Membri l-oħrajn biex jiżguraw attivitajiet ta' segwitu ssir dejjem fuq bażi ta' każ b'każ.

(b) Meta Stat Membru jkun konxju tal-fatt li prodott għall-konsumaturi li jinsab fis-suq tal-UE joħloq riskju serju għas-saħħa u s-sigurtà tal-konsumaturi jew, fil-każ ta' prodotti koperti mir-Regolament (KE) 765/2008, ikun konxju tal-fatt li prodott għall-konsumaturi jew għall-professjonisti joħloq riskju serju għas-saħħa u s-sigurtà jew għal interessi pubbliċi rilevanti oħrajn tal-utenti aħħarija, imma la l-produttur jew id-distributur għadhom ma ħadu miżuri preventivi u restrittivi u lanqas awtorità ta' Stat Membru ma adottat jew iddeċidiet li tadotta miżuri preventivi u restrittivi. Jekk l-informazzjoni dwar dan il-prodott titqassam permezz tal-applikazzjoni tar-RAPEX qabel ma jittieħdu l-miżuri, l-Istat Membru notifikanti sussegwentement jinforma lill-Kummissjoni (kemm jista' jkun malajr u mhux aktar tard mill-iskadenzi speċifikati fl-Appendiċi 4 ta' dawn il-Linji Gwida) bid-deċiżjoni finali meħuda fir-rigward tal-prodott innotifikat (prinċipalment, x'tip ta' miżuri preventivi jew restrittivi ttieħdu jew għaliex dawn il-miżuri ma tteħdux). Meta l-Istat Membru notifikanti jieħu miżuri fi stadju aktar tard, huwa jinforma lill-Kummissjoni, li min-naħa tagħha taġġorna n-notifika b'applikazzjoni tal-Artikolu 12 tad-DSĠP jew l-Artikolu 22 tar-Regolament (KE) Nru 765/2008.

(c) Meta Stat Membru jiddeċiedi li jinnotifika miżuri preventivi u restrittivi meħuda fir-rigward ta' prodott għall-konsumatur li joħloq riskju serju għas-saħħa u s-sigurtà tal-konsumaturi li jkollu effett lokali biss (“avveniment lokali”). Jekk, madankollu, kif spjegat fil-Parti I tal-Kapitolu 6.2, notifika permezz ta' “avveniment lokali” tinvolvi informazzjoni dwar sigurtà tal-prodott li x'aktarx tkun ta' interess għal Stati Membri oħrajn, jenħtieġ li din tintbagħat skont l-Artikolu 11 tad-DSĠP.

(d) Meta notifika tirrigwarda prodott li l-aspetti tas-sigurtà tiegħu (speċjalment il-livell ta' riskju għas-saħħa u s-sigurtà tal-konsumaturi) ikunu suġġetti għal diskussjoni fil-livell tal-UE biex ikun żgurat approċċ komuni bejn l-Istati Membri għall-valutazzjoni tar-riskju u / jew azzjoni ta' infurzar (21).

(e) Meta ma tkunx tista' tittieħed d-deċiżjoni b'ċertezza li waħda jew aktar mill-kriterji tan-notifika tar-RAPEX ikunu ssodisfati, iżda notifika tinvolvi informazzjoni dwar is-sigurtà tal-prodott li x'aktarx tkun ta' interess għal Stati Membri oħrajn.

Meta jibgħat “Notifika għall-informazzjoni”, il-Punt ta' Kuntatt tar-RAPEX (ara l-Parti II, Kapitolu 5.1) jiddikjara b'mod ċar ir-raġunijiet għaliex ikun għamel hekk.

3.2 Kontenut tan-notifiki

3.2.1 Ambitu tad-data

Notifiki mibgħuta lill-Kummissjoni permezz tal-applikazzjoni tar-RAPEX jinkludu t-tipi ta' data li ġejjin:

(a) Informazzjoni li tippermetti li jiġi identifikat il-prodott innotifikat, jiġifieri l-kategorija tal-prodott, isem il-prodott, il-marka, il-mudell u / jew in-numru tat-tip, il-barcode, il-lott jew in-numru tas-serje, il-kodiċi tad-dwana, id-deskrizzjoni tal-prodott u l-ippakkjar tiegħu flimkien mal-istampi li juru l-prodott, l-ippakkjar u t-tikketti tiegħu. L-identifikazzjoni dettaljata u eżatta tal-prodott hija element ewlieni għas-sorveljanza u l-infurzar tas-suq, minħabba li tippermetti lill-awtoritajiet nazzjonali jidentifikaw il-prodott innotifikat, jiddistingwuh minn prodotti oħrajn tal-istess tip jew kategorija jew simili li jkunu disponibbli fis-suq u biex isibuh fis-suq u jieħdu miżuri xierqa jew jaqblu fuqhom.

(b) Informazzjoni li tistabbilixxi l-oriġini tal-prodott, jiġifieri l-pajjiż tal-oriġini, l-isem, l-indirizz u d-dettalji ta' kuntatt, bħan-numru tat-telefown u l-indirizz elettroniku, tal-manifattur u l-esportaturi. B'mod partikolari, l-Istati Membri jipprovdu l-informazzjoni kollha disponibbli dwar il-manifatturi u l-esportaturi li jinsabu f'pajjiżi terzi li jikkooperaw mill-qrib mal-UE dwar is-sigurtà tal-prodotti. Id-dokumenti li ġejjin iridu jinhemżu wkoll mal-formola meta disponibbli: kopji ta' ordnijiet, kuntratti tal-bejgħ, fatturi, dokumenti tat-trasport, dikjarazzjonijiet doganali, eċċ. Jenħtieġ li dawn id-dokumenti jiġu trażmessi f'format pdf jew fi kwalunkwe format ieħor aċċettat mill-applikazzjoni. Informazzjoni dettaljata dwar produtturi ta' pajjiżi terzi tippermetti lill-Kummissjoni tippromwovi infurzar aktar effikaċi f'dawk il-pajjiżi u tgħin biex tnaqqas l-għadd ta' prodotti li joħolqu riskju lill-konsumaturi esportati fl-UE.

(c) Kull meta jkun possibbli, informazzjoni dwar minn fejn eżattament ikun disponibbli l-prodott (ħanut ewlieni, ħanut jew suq lokali, onlajn, eċċ.).

(d) Informazzjoni dwar ir-rekwiżiti ta' sigurtà applikabbli għall-prodott innotifikat, inkluż in-numru ta' referenza u l-isem tal-leġiżlazzjoni u l-istandards applikabbli.

(e) Id-deskrizzjoni tar-riskji tal-prodott innotifikat, inkluża deskrizzjoni tar-riżultati tal-laboratorju jew testijiet viżivi, rapporti tat-testijiet u ċertifikati li juru nuqqas ta' konformità tal-prodott innotifikat mar-rekwiżiti tas-sigurtà, valutazzjoni sħiħa tar-riskju flimkien mal-konklużjonijiet u l-informazzjoni dwar aċċidenti jew inċidenti magħrufa (ara l-Parti I il-Kapitolu 3.3.1 ta' dawn il-Linji Gwida).

(f) Informazzjoni dwar il-ktajjen ta' provvista tal-prodott innotifikat fl-Istati Membri, u, b'mod partikolari, informazzjoni dwar il-pajjiżi ta' destinazzjoni, flimkien ma' informazzjoni dwar l-importaturi, kif ukoll, jekk ikun hemm, dwar id-distributuri tal-prodott innotifikat fl-Ewropa.

(g) Informazzjoni dwar miżuri meħuda, b'mod partikolari, it-tip (obbligatorji jew volontarji), kategorija (pereż. l-irtirar mis-suq, sejħa lura mingħand il-konsumaturi), il-kamp ta' applikazzjoni (pereż. nazzjonali, lokali), u d-data tad-dħul fis-seħħ u t-tul ta' żmien tal-miżura (pereż. permanenti, temporanja).

(h) Indikazzjoni ta' jekk in-notifika, parti minnha u / jew l-hemża/iet humiex koperti bil-kunfidenzjalità. It-talbiet għall-kunfidenzjalità dejjem ikunu akkumpanjati minn ġustifikazzjoni li tiddikjara b'mod ċar ir-raġunijiet għal din it-talba.

(i) Informazzjoni dwar jekk il-prodott hux falz, meta jkun hemm. Għal din il-fini, il-Kummissjoni tipprovdi lill-Istati Membri b'kull għodda speċifika li jkun hemm fil-livell Ewropew biex tiffaċilita l-identifikazzjoni ta' prodotti foloz.

(j) Informazzjoni dwar inċidenti rrappurtati li jkunu relatati mal-prodott, jindikaw meta jkun possibbli r-raġunijiet tal-inċident (riskju relatat mal-użu mill-utent jew inerenti għall-prodott).

(k) Informazzjoni addizzjonali dwar jekk in-notifika tkunx intbagħtet fil-kuntest ta' attività ta' infurzar ikkoordinata fil-livell Ewropew.

(l) Informazzjoni dwar jekk l-awtoritajiet ta' Stat Membru jipprevedux li jintbagħtu notifiki oħrajn relatati mal-istess prodott jew ma' prodotti simili. Jenħtieġ li dan ikun indikat fin-notifika oriġinali.

L-Istati Membri huma mħeġġa jfittxu u jipprovdu informazzjoni dwar il-ktajjen tal-provvista tal-prodott innotifikat fil-pajjiżi li mhumiex fl-UE li jikkooperaw mill-qrib mal-UE dwar is-sigurtà tal-prodotti.

3.2.2 Kompletezza tad-data

Jenħtieġ li n-notifiki jkunu kemm jista' jkun kompluti. L-elementi li jrid ikun hemm fin-notifika huma elenkati fl-Appendiċi 1 ta' dawn il-Linji Gwida u huma inklużi fl-applikazzjoni tar-RAPEX. Jenħtieġ li l-kaxxi kollha tal-mudell tan-notifika jkunu kompluti bid-data meħtieġa. Meta l-informazzjoni meħtieġa ma tkunx disponibbli fil-mument li tintbagħat notifika, dan ikun indikat b'mod ċar u jkun spjegat fil-formola mill-Istat Membru notifikanti. Ladarba l-informazzjoni nieqsa ssir disponibbli, l-Istat Membru notifikanti jaġġorna n-notifika tiegħu. In-notifika aġġornata tiġi eżaminata mill-Kummissjoni qabel ma tiġi vvalidata u distribwita permezz tas-sistema.

Il-Punti ta' Kuntatt tar-RAPEX jipprovdu lill-awtoritajiet nazzjonali kollha li jipparteċipaw fin-netwerk tar-RAPEX bl-istruzzjonijiet dwar l-ambitu tad-data meħtieġa biex jimlew in-notifika. Dan jgħin biex jiżgura li l-informazzjoni pprovduta minn dawn l-awtoritajiet lill-Punt ta' Kuntatt tar-RAPEX tkun korretta u kompluta (ara l-Parti II, Kapitolu 5.1).

Meta parti mill-informazzjoni meħtieġa minn dawn il-Linji Gwida tkun għadha mhix disponibbli, ikun jenħtieġ li l-Istati Membri xorta waħda jikkonformaw mal-linji gwida stabbiliti u ma jdumux biex jibagħtu n-notifika tar-RAPEX dwar prodott li joħloq riskju fatali għas-saħħa u s-sigurtà tal-konsumaturi jew ta' utenti aħħarija oħrajn u / jew meta notifika tar-RAPEX tkun teħtieġ azzjoni ta' emerġenza mill-Istati Membri.

Qabel ma jippreżenta notifika, il-Punt ta' Kuntatt tar-RAPEX jivverifika (biex jevita kwalunkwe duplikazzjoni inutli) li l-prodott ikkonċernat ma jkunx diġà ġie nnotifikat permezz tal-applikazzjoni tar-RAPEX minn Stat Membru ieħor. Jekk il-prodott ikun diġà ġie nnotifikat, minflok joħloq notifika ġdida, il-Punt ta' Kuntatt tar-RAPEX jibgħat notifika ta' segwitu għan-notifika eżistenti u jipprovdi kull informazzjoni addizzjonali li tista' tkun rilevanti għall-awtoritajiet fi Stati Membri oħra, bħal numri ta' identifikazzjoni tal-vetturi addizzjonali, lista dettaljata tal-importaturi u d-distributuri, rapporti addizzjonali tat-test, eċċ. (Ara wkoll il-Parti II, Kapitolu 5.1).

3.2.3 Aġġornament tad-data

L-Istat Membru notifikanti jinforma lill-Kummissjoni (kemm jista' jkun malajr u mhux aktar tard mill-iskadenzi speċifikati fl-Appendiċi 4 tal-Linji Gwida) b'kull żvilupp li jeħtieġ bidliet għal notifika trażmessa permezz tal-applikazzjoni tar-RAPEX. B'mod partikolari, l-Istati Membri jinfurmaw lill-Kummissjoni b'kull bidla (pereż. wara deċiżjoni minn qorti matul proċedura ta' appell) dwar l-istatus tal-miżuri nnotifikati, dwar il-valutazzjoni tar-riskju u dwar id-deċiżjonijiet ġodda dwar il-kunfidenzjalità.

Il-Kummissjoni teżamina l-informazzjoni pprovduta mill-Istat Membru notifikanti u taġġorna l-informazzjoni kkonċernata fl-applikazzjoni tar-RAPEX u fuq is-sit tar-RAPEX, meta jkun meħtieġ.

3.2.4 Responsabbiltà għall-informazzjoni trażmessa

Ir-responsabbiltà għall-informazzjoni pprovduta hija tal-Istat Membru notifikanti (22).

L-Istat Membru notifikanti u l-awtorità nazzjonali responsabbli jiżguraw li d-data pprovduta permezz tal-applikazzjoni tar-RAPEX tkun preċiża biex tiġi evitata kull konfużjoni ma' prodotti simili tal-istess kategorija jew tip li jkunu disponibbli fis-suq tal-UE.

L-awtorità/ajiet involuti fil-proċedura ta' notifika (pereż. billi jwettqu l-valutazzjoni tar-riskju tal-prodott innotifikat jew billi jipprovdu informazzjoni dwar il-kanali tad-distribuzzjoni) jieħdu r-responsabbiltà għall-informazzjoni pprovduta permezz tal-applikazzjoni tar-RAPEX. Il-Punt ta' Kuntatt tar-RAPEX jivverifika u jivvalida n-notifiki kollha li jaslu mingħand l-awtoritajiet responsabbli qabel ma jittrażmettihom lill-Kummissjoni (ara l-Parti II, Kapitolu 5.1).

Kull azzjoni meħuda mill-Kummissjoni, bħall-eżami ta' notifiki, il-validazzjoni u d-distribuzzjoni tagħhom permezz tal-applikazzjoni tar-RAPEX u l-pubblikazzjoni tagħhom fuq is-sit tar-RAPEX, ma timplika l-ebda preżunzjoni ta' responsabbiltà għall-informazzjoni trażmessa, li tibqa' tal-Istat Membru notifikanti.

3.3 Atturi u rwoli involuti fil-proċess tan-notifika

Il-partijiet involuti fil-proċess ta' notifika u r-responsabbiltajiet tagħhom huma dawn li ġejjin:

3.3.1 Operaturi ekonomiċi

L-operaturi ekonomiċi mhumiex involuti direttament fil-preżentazzjoni ta' notifiki fl-applikazzjoni tar-RAPEX.

Madankollu, f'każ li prodott li joħloq riskju, l-operaturi ekonomiċi għandhom jinfurmaw minnufih lill-awtoritajiet kompetenti fl-Istati Membri kollha fejn hu disponibbli l-prodott. Il-kundizzjonijiet u d-dettalji biex tiġi pprovduta din l-informazzjoni tinsab fl-Anness I tad-DSĠP.

Din l-informazzjoni tiġi ttrattata mill-Istat Membru ta' fejn ikun stabbilit il-produttur/distributur (“l-Istat Membru Ewlieni”).

It-trażmissjoni tal-informazzjoni dwar il-prodotti li joħolqu riskju jistgħu jintbagħtu mill-operaturi ekonomiċi permezz tal-“Product Safety Business Alert Gateway”, għodda li tinsab fis-sit tar-RAPEX (ara l-Parti II il-Kapitolu 5.3.2). Jenħtieġ li l-operaturi ekonomiċi jinkludu deskrizzjoni dettaljata tar-riskju tal-prodott u jkunu jistgħu jużaw ir-“RAG tool” disponibbli għal din il-fini (ara l-Parti I il-Kapitolu 5.3).

Il-valutazzjonijiet tar-riskju mwettqa mill-operaturi ekonomiċi mhumiex vinkolanti għall-awtoritajiet tal-Istat Membru responsabbli għat-twettiq tal-valutazzjoni tar-riskju tagħhom stess. Huwa għalhekk possibbli li awtorità ta' Stat Membru tasal għal konklużjoni differenti fir-rigward tal-valutazzjoni tar-riskju pprovdut fi twissija mibgħuta permezz tal-“Business Gateway”.

3.3.2 L-awtoritajiet tal-Istati Membri

L-awtoritajiet tal-Istati Membri jinnotifikaw lill-Kummissjoni permezz tal-applikazzjoni tar-RAPEX bil-miżuri obbligatorji u volontarji meħuda fit-territorju tagħhom fil-konfront ta' prodotti li joħolqu riskju.

L-Istati Membri jistabbilixxu r-rwoli għall-ħolqien, il-preżentazzjoni u s-segwitu tan-notifiki fir-RAPEX.

3.3.3 Awtoritajiet inkarigati mill-kontrolli fil-fruntieri esterni

Jenħtieġ li miżuri adottati mill-awtoritajiet inkarigati mill-kontrolli tal-fruntieri esterni li jimpedixxu l-kummerċjalizzazzjoni fl-UE ta' prodott għall-konsumatur li joħloq riskju serju għas-saħħa u s-sigurtà tal-konsumaturi (pereż. id-deċiżjonijiet li jwaqqfu l-importazzjoni fuq il-fruntiera tal-UE) ikunu notifikati lill-Kummissjoni permezz tal-applikazzjoni tar-RAPEX bl-istess mod kif jiġu nnotifikati miżuri adottati minn awtoritajiet tas-sorveljanza tas-suq li jirrestrinġu l-kummerċjalizzazzjoni jew l-użu ta' prodott.

3.3.4 Il-Kummissjoni Ewropea

Il-Kummissjoni tista' tgħarraf lill-Punti ta' Kuntatt tar-RAPEX (ara l-Parti II, Kapitolu 5.1) bi prodotti li joħolqu riskji serji, importati fil-Komunità u fiż-Żona Ekonomika Ewropea jew esportati minnhom (23).

Il-Kummissjoni tista' tittrażmetti informazzjoni lill-Istati Membri dwar prodotti, ta' oriġini mill-UE u mhux mill-UE, li joħolqu riskju u li skont informazzjoni disponibbli, x'aktarx li jkunu fis-suq tal-UE. Dan jikkonċerna prinċipalment informazzjoni li l-Kummissjoni tirċievi minn pajjiżi terzi, minn organizzazzjonijiet internazzjonali, minn negozji jew minn sistemi ta' twissija bikrija oħrajn.

Din l-informazzjoni tista' tiġi ċċirkolata fost l-Istati Membri b'mezzi oħrajn li mhumiex l-applikazzjoni tar-RAPEX.

3.4 Fluss tax-xogħol

3.4.1 Il-ħolqien ta' notifika

3.4.1.1 Minn awtorità nazzjonali

Skont l-arranġamenti nazzjonali, l-awtoritajiet nazzjonali differenti involuti fil-proċess tar-RAPEX (l-awtoritajiet ta' sorveljanza tas-suq lokali/reġjonali, l-awtoritajiet tal-kontroll fil-fruntieri esterni, eċċ.) jistgħu jitħallew joħolqu notifika.

3.4.1.2 Mill-Kummissjoni

F'ċerti każijiet, il-Kummissjoni tista' toħloq notifika kif spjegat fil-punt 3.3.4.

3.4.2 Preżentazzjoni ta' notifiki mill-Kummissjoni

Il-Punt ta' Kuntatt tar-RAPEX huwa responsabbli għall-preżentazzjoni tan-notifiki kollha għall-validazzjoni mill-Kummissjon. (Ara l-Parti II, il-Kapitolu 5.1)

3.4.3 Eżaminar tan-notifiki mill-Kummissjoni

Il-Kummissjoni tivverifika n-notifiki kollha li tirċievi permezz tal-applikazzjoni tar-RAPEX qabel ma tittrażmettihom lill-Istati Membri biex tiżgura li dawn ikunu korretti u kompluti.

3.4.3.1 Korrettezza

Meta tevalwa l-korrettezza tan-notifika, il-Kummissjoni tivverifika b'mod partikolari li:

(a) In-notifika tissodisfa r-rekwiżiti rilevanti kollha stabbiliti fid-DSĠP jew fl-Artikolu 22 tar-Regolament (KE) Nru 765/2008 u f'dawn il-Linji Gwida;

(b) il-prodott innotifikat ma jkunx għadu ġie nnotifikat (biex tevita kull duplikazzjoni inutli, inkluż bejn l-ICSMS u RAPEX);

(c) in-notifika mibgħuta għall-validazzjoni mill-Istat Membru notifikanti tiġi kklassifikata skont il-kriterji stabbiliti fil-Parti II il-Kapitolu 2 ta' dawn il-Linji Gwida;

(d) l-informazzjoni pprovduta inkluża l-valutazzjoni tar-riskju tqis dovutament il-leġiżlazzjoni applikabbli u l-istandards rilevanti;

(e) intużat il-proċedura ta' notifika t-tajba.

3.4.3.2 Kompletezza

Ladarba n-notifika tiġi kkonfermata bħala korretta, il-Kummissjoni tivverifika li tkun kompluta. Il-Parti II, il-Kapitoli 3.2.1 u 3.2.2 tal-Linji Gwida jintużaw bħala punt ta' referenza. Tingħata attenzjoni speċjali lill-partijiet tan-notifika dwar l-identifikazzjoni tal-prodott, id-deskrizzjoni tar-riskji, il-miżuri, it-traċċabilità u l-kanali tad-distribuzzjoni.

Il-Kummissjoni mhix responsabbli għall-prestazzjoni ta' valutazzjoni tar-riskju tal-prodott, imma biss biex tivverifika li n-notifika tkun tinkludi valutazzjoni tar-riskju xierqa li jkun fiha l-elementi kollha elenkati fil-Parti II tal-Kapitolu 3.2.1 ta' dawn il-Linji Gwida (bl-eċċezzjonijiet imsemmija fil-punt 3.4.3.3). Ara wkoll il-Parti I il-Kapitolu 5.1 ta' dawn il-Linji Gwida.

3.4.3.3 Validazzjoni tan-notifiki mingħajr valutazzjoni tar-riskju dettaljata.

L-Istati Membri jenħtieġ li jissottomettu valutazzjoni tar-riskju għal kull notifika, iżda f'ċerti każijiet, il-Kummissjoni tista' tivvalida notifiki li jintbagħtu mingħajr valutazzjoni tar-riskju dettaljata u individwali:

(a) Notifiki ta' prodotti li joħolqu riskji kimiċi

Il-livell ta' riskju ta' prodott jista' jkun ikkunsidrat li jkun serju jekk ikun fih sustanza kimika li jew tkun ipprojbita jew tkun f'konċentrazzjoni ogħla mil-limitu stabbilit mil-leġiżlazzjoni Ewropea. Għalhekk, f'każijiet meta jittieħdu miżuri fil-konfront ta' prodotti li jkun fihom sustanza kimika soġġetta għal restrizzjoni li tinsab fil-Leġiżlazzjoni tal-UE, tista' tintbagħat notifika mingħajr valutazzjoni tar-riskju dettaljata.

(b) Notifiki ta' prodotti kożmetiċi

Validazzjoni tan-notifiki li ma jkunux jinkludu valutazzjoni tar-riskju dettaljata jistgħu jkunu possibbli bl-istess mod għall-prodotti kożmetiċi li jkun fihom sustanzi pprojbiti jew ristretti, li jkunu appoġġati minn opinjoni tal-kumitat xjentifiku tal-UE li jsostni li tali preżenza ta' sustanzi 'l fuq mil-limiti stabbiliti joħloq riskju għas-saħħa u s-sigurtà tal-konsumaturi. Għal dan is-settur tal-prodott speċifiku, jista' jkun hemm fatturi oħrajn (eż, il-konċentrazzjoni jew iż-żmien tal-esponiment) li jista' jkun hemm bżonn li jitqiesu.

Madankollu, jekk ikunu ttieħdu miżuri fil-konfront ta' prodott li fih sustanzi kimiċi mhux awtorizzati li ma ħarġet l-ebda opinjoni xjentifika dwarhom li tikkonferma li l-prodott joħloq riskju, jista' jkun hemm bżonn ta' valutazzjoni tar-riskju xierqa skont analiżi każ b'każ li turi li l-prodott joħloq riskju serju jew inqas milli serju. F'każijiet meta jkun hemm bżonn ta' valutazzjoni tar-riskju, jekk dik il-valutazzjoni tar-riskju ma tkunx ipprovduta, dawn il-każijiet għandhom ikunu vvalidati biss “għall-informazzjoni” fir-RAPEX.

Fir-rigward ta' prodotti li huma soġġetti għal miżuri restrittivi mill-awtoritajiet tas-sorveljanza tas-suq abbażi tal-preżenza ta' sustanza kimika msemmija fil-lista tal-ingredjenti li tkun soġġetta għal restrizzjonijiet imsemmijin fil-Leġiżlazzjoni tal-UE u meta ma jkun hemm l-ebda data xjentifika li tivvaluta r-riskju, in-notifiki jkun hemm bżonn li jiġu vvalutati fuq bażi ta' każ b'każ. F'każ meta jkun hemm bżonn ta' valutazzjoni tar-riskju, jekk dik il-valutazzjoni tar-riskju ma tkunx ipprovduta, dawn il-każijiet għandhom ikunu vvalidati biss “għall-informazzjoni” fir-RAPEX.

(c) Notifiki ta' prodotti oħrajn

Meta jkun hemm evidenza dokumentata sew li ċerti fatturi ta' ċerti prodotti jwasslu konsistentement għal riskju u livell ta' riskju speċifiċi (pereż. il-preżenza ta' kwalunkwe qfieli jew lazzijiet funzjonali fir-ras, l-għonq jew il-parti ta' fuq tas-sider fuq ħwejjeġ maħsuba għal tfal żgħar dejjem jimplikaw riskju serju), ma jkun hemm bżonn tal-ebda valutazzjoni tar-riskju ulterjuri għal dak il-prodott partikolari.

3.4.3.4 Talbiet għal informazzjoni addizzjonali

Jekk, matul l-eżami, il-Kummissjoni jkollha mistoqsijiet dwar in-notifika, din tista' tissospendi l-validazzjoni tan-notifika u titlob lill-Istat Membru notifikanti għal informazzjoni jew kjarifika addizzjonali. Din l-informazzjoni addizzjonali hi pprovduta mill-Istat Membru notifikanti sal-iskadenza speċifikata fit-talba tal-Kummissjoni għall-informazzjoni.

3.4.3.5 Investigazzjoni

Meta jkun meħtieġ, il-Kummissjoni tista' twettaq investigazzjoni biex tivvaluta s-sigurtà ta' prodott. Din l-investigazzjoni tista' titwettaq b'mod partikolari meta jkun hemm dubji serji dwar ir-riskji maħluq mill-prodott innotifikat permezz tal-applikazzjoni tar-RAPEX. Dawn id-dubji jistgħu jew jinqalgħu waqt l-eżami ta' notifika mill-Kummissjoni jew jinġiebu għall-attenzjoni tal-Kummissjoni minn Stat Membru (pereż. permezz ta' notifika ta' segwitu) jew minn parti terza (pereż. produttur).

Bħala parti minn tali investigazzjonijiet, il-Kummissjoni tista', b'mod partikolari:

(a) tistaqsi lil kwalunkwe Stat Membru jipprovdi informazzjoni jew kjarifika;

(b) titlob valutazzjoni tar-riskju indipendenti u ttestjar indipendenti (f'laboratorju jew viżiv) tal-prodott investigat;

(c) tikkonsulta lill-Kumitati Xjentifiċi, liċ-Ċentru Konġunt tar-Riċerka jew lil kwalunkwe istituzzjoni oħra speċjalizzata fis-sigurtà tal-prodotti tal-konsumaturi;

(d) tlaqqa' lill-Kumitat tad-DSĠP, lin-Netwerk tas-Sigurtà tal-Konsumaturi u / jew lill-Punti ta' Kuntatt tar-RAPEX, kif ukoll tikkonsulta mal-Gruppi ta' Ħidma rilevanti biex tiddiskuti l-iżviluppi f'investigazzjoni.

Meta l-investigazzjoni tikkonċerna prodott innotifikat permezz tal-applikazzjoni tar-RAPEX, il-Kummissjoni tista' tissospendi l-validazzjoni ta' notifika jew, meta tali notifika tkun diġà ġiet ivvalidata u mqassma permezz tal-applikazzjoni tar-RAPEX, tneħħi temporanjament ir-rapport ġenerali ppubblikat fis-sit tar-RAPEX. Wara investigazzjoni, u skont ir-riżultat, il-Kummissjoni (wara li tikkonsulta lill-Istat Membru notifikanti, meta jkun meħtieġ) tista' b'mod partikolari tivvalida u tqassam permezz tal-applikazzjoni tar-RAPEX in-notifika li qabel kienet sospiża, tilqa' n-notifika vvalidata fl-applikazzjoni tar-RAPEX (bi kwalunkwe tibdil) jew tirtira b'mod permanenti n-notifika mir-RAPEX.

Il-Kummissjoni tinforma lill-Istati Membri b'li ġej:

(a) id-deċiżjoni tagħha li tniedi investigazzjoni, fejn tiddikjara b'mod ċar ir-raġunijiet għad-deċiżjoni tagħha;

(b) id-deċiżjoni tagħha li tagħlaq investigazzjoni, filwaqt li tippreżenta l-konklużjonijiet tagħha u l-bidliet fin-notifika/i investigati (jekk ikun hemm);

(c) l-iżviluppi rilevanti kollha matul l-investigazzjoni.

3.4.4 Validazzjoni u distribuzzjoni tan-notifiki

Il-Kummissjoni tivvalida u tqassam permezz tal-applikazzjoni tar-RAPEX, sal-iskadenzi speċifikati fl-Appendiċi 5 tal-Linji Gwida, in-notifiki kollha vvalutati bħala korretti u kompluti matul l-eżami.

Meta, matul l-eżami, tkun intbagħtet talba għal informazzjoni jew kjarifika addizzjonali lill-Istat Membru notifikanti (segwita minn tfakkira, jekk ikun hemm bżonn), il-Kummissjoni tista' tieħu d-deċiżjonijiet li ġejjin:

(a) meta l-informazzjoni jew kjarifika addizzjonali mitluba tkun ingħatat, il-Kummissjoni terġa' teżamina n-notifika u tista' tivvalidaha bi klassifikazzjoni mibdula meta jkun meħtieġ (pereż. minn “Notifika għall-informazzjoni” għal “notifika tal-Artikolu 12”) jew iżżommha temporanjament sakemm ikun hemm kjarifika ulterjuri;

(b) meta l-informazzjoni jew il-kjarifika addizzjonali mitluba ma tkunx ingħatat saż-żmien speċifikat jew ma tkunx biżżejjed, il-Kummissjoni tieħu deċiżjoni fuq il-bażi tal-informazzjoni mogħtija u, skont iċ-ċirkustanzi, tista' jew tivvalidaha wara bdil fil-klassifikazzjoni (pereż. minn “notifika tal-Artikolu 12” għal “Notifika għall-informazzjoni”) jew tiddeċiedi li ma tivvalidahiex.

Ladarba jkun hemm qbil bejn l-Istati Membri dwar approċċ komuni għall-valutazzjoni tar-riskju u / jew għall-infurzar, skont iċ-ċirkostanzi u l-opinjonijiet tal-Istati Membri, il-Kummissjoni tista' tieħu waħda mill-azzjonijiet li ġejjin:

(a) iżżomm in-notifiki kkonċernati fl-applikazzjoni tar-RAPEX;

(b) tibdel il-klassifikazzjoni tan-notifiki miżmuma fl-applikazzjoni tar-RAPEX;

3.4.5 Pubblikazzjoni ta' notifiki

3.4.5.1 Divulgazzjoni tal-informazzjoni bħala regola ġenerali

Il-pubbliku għandu d-dritt li jkun infurmat bil-prodotti li joħolqu riskju. Biex tissodisfa dan l-obbligu, il-Kummissjoni tippubblika rapporti ġenerali dwar in-notifiki l-ġodda fuq is-sit tar-RAPEX (25).

Għal raġunijiet ta' komunikazzjoni esterna, fil-futur is-sit web tar-RAPEX se jissejjaħ “Safety Gate”.

Bl-istess mod, l-Istati Membri jipprovdu lill-pubbliku informazzjoni fil-lingwi nazzjonali dwar prodotti li joħolqu riskju serju għall-konsumaturi u dwar il-miżuri meħuda biex jindirizzaw dan ir-riskju. Din l-informazzjoni tista' titqassam bl-internet, fuq karta, bil-midja elettronika, eċċ.

L-informazzjoni li titqiegħed għad-dispożizzjoni tal-pubbliku hija sommarju ta' notifika u tinkludi b'mod partikolari l-elementi li jippermettu l-identifikazzjoni tal-prodott kif ukoll l-informazzjoni dwar ir-riskji u l-miżuri meħuda biex jipprevjenu jew jirrestrinġu dawk ir-riskji. Il-Kummissjoni u l-Istati Membri jistgħu jiddeċiedu li jiżvelaw elementi oħrajn tan-notifiki lill-pubbliku biss, meta din l-informazzjoni, minħabba n-natura tagħha, ma tkunx kunfidenzjali (sigrieti professjonali) u ma jkunx hemm bżonn li tkun imħarsa.

In-notifiki li ġejjin ikunu aċċessibbli mis-sit tar-RAPEX, b'konformità mar-rekwiżiti stipulati fl-Artikolu 16 tad-DSĠP:

(a) notifiki mibgħuta koperti mill-kamp ta' applikazzjoni tal-Artikolu 12 tad-DSĠP;

(b) notifiki mibgħuta koperti mill-kamp ta' applikazzjoni tal-Artikolu 22 tar-Regolament (KE) Nru 765/2008;

(c) notifiki mibgħuta koperti mill-kamp ta' applikazzjoni tal-Artikolu 11 tad-DSĠP għall-prodotti li joħolqu riskju inqas milli serju, li l-effett transfruntiera tagħhom ikun ġie rikonoxxut ukoll. Kif jipprevedi l-Kapitolu 3.4, l-effett transfruntiera jiżgura jekk dak ix-xenarju jkunx irid jiġi nnotifikat skont l-Artikolu 11;

(d) in-notifiki mibgħuta koperti mill-kamp ta' applikazzjoni tal-Artikolu 23 tar-Regolament (KE) Nru 765/2008 li jikkonċerna prodotti li jippreżentaw riskji inqas milli serji u irrispettivament minn jekk il-miżuri meħuda jkunux obbligatorji jew volontarji (26);

(e) notifiki mibgħuta għall-informazzjoni biss jekk l-Istat Membru notifikanti jkun xtaq hekk billi mmarka l-kaxxa ad hoc fir-RAPEX, speċjalment meta jkunu adottati miżuri volontarji u l-prodotti kkonċernati jiġu identifikati biżżejjed. Il-pubblikazzjoni ta' dawn in-notifiki jista' jkun li jkun jeħtieġ li tiġi kkunsidrata mill-perspettiva ta' żgurar ta' ġestjoni tar-riskju xierqa.

3.4.5.2 Eċċezzjonijiet għar-regola ġenerali

Jenħtieġ li l-Istati Membri u l-Kummissjoni ma jiżvelaw l-ebda informazzjoni lill-pubbliku dwar prodott innotifikat permezz tal-applikazzjoni tar-RAPEX jekk dik id-divulgazzjoni timmina l-protezzjoni ta' attivitajiet proċedurali tal-qorti, ta' monitoraġġ u ta' investigazzjoni jew segretezza professjonali, ħlief informazzjoni relatata mal-proprjetajiet tas-sigurtà tal-prodotti li jridu jiġu żvelati lill-pubbliku jekk iċ-ċirkostanzi jkunu jitolbu hekk biex jitħarsu s-saħħa u s-sigurtà tal-konsumaturi, jew, f'każ ta' prodotti koperti mir-Regolament (KE) Nru 765/2008, biex jipproteġu wkoll interessi pubbliċi rilevanti oħrajn tal-utenti aħħarija (27).

3.4.5.3 Talbiet għall-kunfidenzjalità

Stat Membru notifikanti jista' jitlob il-kunfidenzjalità ta' notifika. Talba bħal din tindika b'mod ċar il-parti(jiet) tan-notifika li jenħtieġ li jibqgħu kunfidenzjali.

Barra minn hekk, kull talba għall-kunfidenzjalità tkun akkumpanjata b'ġustifikazzjoni li tiddikjara b'mod ċar ir-raġunijiet (28).

Talbiet għall-kunfidenzjalità jkunu suġġetti għal eżami mill-Kummissjoni. Il-Kummissjoni tivverifika li t-talba tkun kompluta (jiġifieri li tiddikjara liema partijiet tan-notifika jkunu koperti bil-kunfidenzjalità u li jkun fiha ġustifikazzjoni) u ġustifikata (jiġifieri li tkun fi qbil mad-dispożizzjonijiet tad-DSĠP u dawn il-Linji Gwida). Deċiżjoni dwar il-validità tat-talba tittieħed mill-Kummissjoni wara konsultazzjoni mal-Punt ta' Kuntatt tar-RAPEX rispettiv. (Ara l-Parti II, il-Kapitolu 5.1).

3.4.5.4 Trattament ta' notifiki koperti mill-kunfidenzjalità

L-Artikolu 16(2) tad-DSĠP jgħid li l-protezzjoni tas-segretezza jew tal-kunfidenzjalità professjonali ma għandhiex timpedixxi d-disseminazzjoni tal-informazzjoni rilevanti lill-awtoritajiet kompetenti biex jiżguraw l-effikaċja tal-monitoraġġ tas-suq u l-attivitajiet ta' sorveljanza. In-notifiki koperti parzjalment jew kompletament mill-kunfidenzjalità jiġu eżaminati mill-Kummissjoni u, wara li jkunu ġew ivvalidati u distribwiti permezz tal-applikazzjoni tar-RAPEX, ikunu suġġetti għall-attivitajiet ta' segwitu tas-soltu mill-Istati Membri. Il-kunfidenzjalità ta' notifika jew ta' partijiet minnha ma żżommhiex milli tiġi ttrattata u ddistribwita permezz tal-applikazzjoni tar-RAPEX lill-awtoritajiet nazzjonali kompetenti.

L-unika differenza sinifikanti fit-trattament u fil-proċeduri ta' segwitu hi li jenħtieġ li l-Kummissjoni u l-Istati Membri ma jikxfu l-ebda parti min-notifika li tkun kunfidenzjali lill-pubbliku. Dawn il-partijiet iridu jibqgħu kunfidenzjali u b'hekk jenħtieġ li ma jiġu ppubblikati fl-ebda forma. L-awtoritajiet tal-Istati Membri li jirċievu informazzjoni kunfidenzjali permezz tal-applikazzjoni tar-RAPEX jiżguraw li din tkun protetta meta jwettqu l-attivitajiet tagħhom.

3.4.5.5 Irtirar ta' talba għall-kunfidenzjalità

L-Istat Membru notifikanti jirtira t-talba tiegħu għall-kunfidenzjalità immedjatament wara li l-awtorità f'dak l-Istat Membru ssir konxja li l-ġustifikazzjoni għal talba bħal din ma tibqax valida, u jinforma lill-Kummissjoni b'dan. Il-Kummissjoni tinforma lill-Istati Membri kollha bl-irtirar tal-kunfidenzjalità mal-wasla ta' tali talba mill-Istat Membru notifikanti.

Notifika li ma tkunx għadha koperta bil-kunfidenzjalità, sħiħa jew parzjali, issir disponibbli għall-pubbliku skont ir-“regoli ġenerali” li japplikaw għall-pubblikazzjoni tan-notifiki stabbiliti f'dawn il-Linji Gwida.

3.4.6 Segwitu għan-notifiki

3.4.6.1 Segwitu għat-tipi differenti ta' notifiki

L-Istati Membri jiżguraw segwitu xieraq għan-“notifiki tal-Artikolu 12”, għan-“notifiki tal-Artikolu 12 li jeħtieġu azzjoni ta' emerġenza”, għan-notifiki skont l-Artikolu 22 tar-Regolament (KE) Nru 765/2008 u għall-informazzjoni dwar prodotti li joħolqu riskju mibgħuta mill-Kummissjoni (il-Kapitolu 3.3.4) malajr kemm jista' jkun u mhux iktar tard mill-iskadenzi speċifikati fl-Appendiċi 4 ta' dawn il-Linji Gwida.

Notifiki għall-informazzjoni kif ukoll notifiki skont l-Artikolu 11 tad-DSĠP u notifiki skont l-Artikolu 23 tar-Regolament (KE) Nru 765/2008 (notifika għal riskji inqas milli serji) ma jeħtieġu l-ebda attività ta' segwitu speċifika. Spiss dawn in-notifiki ma jkunx fihom id-data meħtieġa għall-infurzar effikaċi u effiċjenti fir-rigward tal-prodott notifikat (pereż. il-prodott notifikat u / jew il-miżuri ma jkunux identifikati sew) jew il-livell tar-riskju ma jkunx meqjus serju.

Għalkemm ma hemm l-ebda bżonn speċifiku għal segwitu fil-każijiet riferuti, xorta importanti li l-Istati Membri jivverifikaw jaqblux mal-kunsiderazzjoni tar-riskju bħala inqas milli serju biex eventwalment jagħmlu segwitu għall-informazzjoni ta' valutazzjoni tar-riskju differenti. L-Istati Membri huma b'hekk imħeġġa jiżguraw segwitu għal dawn in-notifiki meta l-prodott innotifikat x'aktarx li jkun tqiegħed għad-dispożizzjoni tal-konsumaturi fis-suq tagħhom u l-identifikazzjoni tal-prodott tippermetti li jittieħdu miżuri.

3.4.6.2 L-objettivi tal-attivitajiet ta' segwitu

Mal-wasla ta' notifika, l-Istat Membru jeżamina l-informazzjoni pprovduta fin-notifika u jieħu azzjoni xierqa biex:

(a) jistabbilixxi jekk il-prodott kienx ikkummerċjalizzat fit-territorju tiegħu;

(b) jivvaluta x'miżuri preventivi jew restrittivi jenħtieġ li jittieħdu fir-rigward tal-prodott innotifikat li jinstab fis-suq tiegħu, wara li jiġu kkunsidrati l-miżuri meħuda mill-Istat Membru notifikanti u kull ċirkostanzi speċjali li tista' tiġġustifika tipi differenti ta' miżuri meħuda jew in-nuqqas ta' azzjoni;

(c) iwettaq valutazzjoni tar-riskju u ttestjar addizzjonali tal-prodott innotifikat, jekk ikun hemm bżonn;

(d) jiġbor kull informazzjoni addizzjonali li tista' tkun rilevanti għal Stati Membri oħrajn (pereż. informazzjoni dwar kanali ta' distribuzzjoni tal-prodott innotifikat fi Stati Membri oħrajn).

3.4.6.3 Tekniki ta' segwitu

Biex jiġu żgurati sistemi effiċjenti u effikaċi ta' segwitu, jenħtieġ li jintużaw l-aħjar prattiki ta' tekniki ta' segwitu użati mill-awtoritajiet nazzjonali, inklużi:

(a) Verifiki fis-suq

L-awtoritajiet nazzjonali jorganizzaw verifiki (ippjanati u aleatorji) fis-suq b'mod regolari sabiex jistabbilixxu jekk il-prodotti tal-konsumatur innotifikati permezz tal-applikazzjoni tar-RAPEX ikunux disponibbli għall-konsumaturi. Meta jissemma l-Istat Membru bħala pajjiż destinatarju, għandhom isiru verifiki rinforzati fis-suq, partikolarment billi jiġu kkuntattjati l-operatur(i) ekonomiċi indikati fin-notifika.

(b) Kooperazzjoni mal-assoċjazzjonijiet tan-negozju

Meta jkun hemm bżonn, l-awtoritajiet nazzjonali jipprovdu rapporti ġenerali tan-notifiki l-aktar reċenti lill-assoċjazzjonijiet tan-negozju u jistħarrġu jekk xi wieħed mill-prodotti nnotifikati kienx prodott jew distribwit mill-membri tagħhom. L-awtoritajiet nazzjonali jipprovdu lin-negozji biss sommarji ta' notifiki, bħar-rapporti ġenerali ta' kull ġimgħa ppubblikati fis-sit tar-RAPEX. Jenħtieġ li ma jintbagħtux notifiki sħaħ lil terzi, billi ċerta informazzjoni (pereż. id-dettalji tad-deskrizzjoni tar-riskju jew l-informazzjoni dwar il-kanali tad-distribuzzjoni) spiss tkun kunfidenzjali u jenħtieġ li tkun protetta.

(c) Il-pubblikazzjoni tad-data tar-RAPEX bl-Internet jew permezz ta' midja elettronika jew stampata fuq il-karti oħra

L-awtoritajiet nazzjonali tal-konsumaturi regolarment iwissu lill-konsumaturi u lin-negozji dwar il-prodotti għall-konsumaturi nnotifikati bl-applikazzjoni tar-RAPEX permezz tas-siti tagħhom u / jew ta' mezzi oħrajn, pereż. billi jirreferu lill-konsumaturi u lin-negozji għas-sit tar-RAPEX. L-informazzjoni ppubblikata b'dan il-mod tippermetti lill-konsumaturi jivverifikaw ikollhomx jew jużawx prodotti li joħolqu riskju u spiss tipprovdi lill-awtorità b'reazzjonijiet utli.

(d) Verifiki onlajn

L-awtoritajiet nazzjonali jwettqu kontrolli onlajn b'mod regolari biex jippruvaw jidentifikaw jekk prodott innotifikat permezz tar-RAPEX ikunx disponibbli fis-swieq onlajn. It-tekniki ta' verifika onlajn jistgħu jinkludu crawling tas-siti web, estrazzjoni tad-data, scraping tad-data, eċċ.

L-awtoritajiet nazzjonali japplikaw diversi tekniki ta' segwitu b'mod parallel u idealment ma jillimitawx l-attivitajiet tagħhom għal waħda minnhom biss.

L-Istat Membru li l-manifattur, ir-rappreżentant jew l-importatur tal-prodott innotifikat ikun stabbilit fih (“l-Istat Membru Ewlieni”) jiżgura segwitu xieraq għan-notifiki mqassma permezz tal-applikazzjoni tar-RAPEX. Ħafna drabi “l-Istat Membru Ewlieni” spiss ikollu mezzi legali u tekniċi aħjar biex jikseb informazzjoni dwar il-każ innotifikat li tgħin lill-Istati Membri l-oħrajn biex jagħmlu segwitu effikaċi.

3.4.7 Irtirar/tneħħija ta' notifiki

3.4.7.1 Irtirar permanenti ta' notifika mir-RAPEX.

Notifiki mqassma permezz tal-applikazzjoni tar-RAPEX jinżammu fis-sistema għal perjodu ta' żmien illimitat. Il-Kummissjoni tista', madankollu, fis-sitwazzjonijiet ippreżentati f'dan il-Kapitolu, tirtira b'mod permanenti notifika mir-RAPEX.

3.4.7.1.1 Sitwazzjonijiet meta jkun possibbli l-irtirar ta' notifika mibgħuta jew ivvalutata

(a) Meta jkun hemm prova li waħda jew aktar mill-kriterji tan-notifika (29) ma jkunux intlaħqu u għalhekk in-notifika ma tkunx iġġustifikata. B'mod partikolari dan jikkonċerna każijiet meta jiġi stabbilit li l-valutazzjoni tar-riskju oriġinali tkun saret ħażin u li l-prodott innotifikat ma jkunx joħloq riskju. Dan ikopri wkoll sitwazzjonijiet meta l-miżuri nnotifikati jkunu ġew ikkontestati fil-qorti jew fi proċedimenti oħra b'suċċess u ma jkunux għadhom validi.

(b) Meta ma tkun ittieħdet l-ebda miżura fir-rigward ta' prodott innotifikat permezz tal-applikazzjoni tar-RAPEX (għall-informazzjoni) qabel ma jkun ġie deċiż li jiġu adottati miżuri jew tittieħed azzjoni (30).

(c) Meta wara diskussjoni fil-livell tal-UE, l-Istati Membri jkunu qablu li mhuwiex utli li jsir skambju ta' informazzjoni dwar ċerti aspetti tas-sigurtà li jkunu ġew innotifikati permezz tal-applikazzjoni tar-RAPEX (31).

(d) Meta jkun hemm prova li l-prodotti koperti min-notifika ma jkunux għadhom fis-suq u jkun hemm prova li l-oġġetti kollha li kienu saru disponibbli għall-konsumaturi jkunu diġà ġew irtirati mis-suq u rkuprati fl-Istati Membri kollha.

Ma jistax jintalab l-irtirar ta' notifika li tkun intbagħtet jew ġiet ivvalidata fuq il-bażi tal-fatt li l-prodott innotifikat kien suġġett għat-tibdil meħtieġ biex isir konformi mar-rekwiżiti ta' sigurtà applikabbli kollha, sakemm ma tingħatax prova li l-prodotti (l-oġġetti) kollha kkonċernati li kienu disponibbli għall-konsumaturi jkunu ġew irtirati u rkuprati fl-Istati Membri kollha u li ma għadhomx fis-suq.

3.4.7.1.2 Talba għal irtirar permanenti jew temporanju mill-Istati Membri

Il-Kummissjoni tista' tirtira notifiki mir-RAPEX fuq talba tal-Istat Membru notifikanti biss, hekk kif dan tal-aħħar jieħu r-responsabbiltà sħiħa għall-informazzjoni trażmessa permezz tas-sistema. Madankollu, l-Istati Membri l-oħrajn huma mħeġġa jgħarrfu lill-Kummissjoni b'kull fatt li jista' jiġġustifika l-irtirar.

3.4.7.1.3 Kontenut tat-talba għal irtirarpermanenti jew temporanju

Kull talba għall-irtirar tkun akkumpanjata minn ġustifikazzjoni li tagħti r-raġunijiet kif ukoll mid-dokumenti kollha disponibbli li jsostnu dawn ir-raġunijiet. Il-Kummissjoni teżamina kull talba u tivverifika b'mod partikolari l-ġustifikazzjoni u d-dokumenti ta' sostenn. Il-Kummissjoni tista' titlob informazzjoni addizzjonali, kjarifika jew l-opinjoni tal-Istat Membru notifikanti u / jew tal-Istati Membri l-oħra qabel ma tieħu kull deċiżjoni.

3.4.7.1.4 Deċiżjoni tal-irtirar

Jekk, abbażi tal-ġustifikazzjoni pprovduta, il-Kummissjoni tiddeċiedi li tirtira notifika mir-RAPEX, din għandha titneħħa:

(a) mill-applikazzjoni tar-RAPEX (jew inkella ssir inviżibbli għall-utenti kollha tas-sistema);

(b) mis-sit tar-RAPEX (jekk ikun hemm bżonn).

Il-Kummissjoni tinforma lill-Istati Membri kollha bl-irtirar tan-notifika bil-posta jew b'mezzi oħra daqstant effikaċi u, jekk ikun hemm bżonn, ikun infurmat ukoll il-pubbliku bil-pubblikazzjoni ta' rettifika fuq is-sit web tar-RAPEX.

3.4.7.2 Tneħħija temporanja ta' notifika mis-sit tar-RAPEX

3.4.7.2.1 Sitwazzjonijiet meta l-irtirar temporanju jkun possibbli

Meta jkun iġġustifikat, il-Kummissjoni tista' temporanjament tneħħi notifika mis-sit tar-RAPEX, speċjalment meta l-Istat Membru notifikanti jissuspetta li l-valutazzjoni tar-riskju mibgħuta f'notifika tkun saret ħażin u b'hekk il-prodott innotifikat ma jistax joħloq riskju. Notifika tista' titneħħa temporanjament mis-sit tar-RAPEX sakemm il-valutazzjoni tar-riskju tal-prodott innotifikat tiġi ċċarata.

3.4.7.2.2 Talba għal tneħħija temporanja mill-Istati Membri

Il-Kummissjoni tista' tirtira temporanjament in-notifiki mill-applikazzjoni tar-RAPEX biss fuq talba tal-Istat Membru notifikanti, hekk kif dan tal-aħħar jieħu r-responsabbiltà sħiħa għall-informazzjoni trażmessa permezz tal-applikazzjoni. Madankollu, l-Istati Membri l-oħrajn huma mħeġġa jgħarrfu lill-Kummissjoni b'kull fatt li jista' jiġġustifika dik it-tneħħija.

3.4.7.2.3 Kontenut tat-talba għal tneħħija temporanja

Kull talba għal tneħħija temporanja tkun akkumpanjata minn ġustifikazzjoni li tagħti r-raġunijiet u mid-dokumenti disponibbli kollha li jsostnu dawn ir-raġunijiet. Il-Kummissjoni teżamina kull talba u tivverifika b'mod partikolari l-ġustifikazzjoni u d-dokumenti ta' sostenn. Il-Kummissjoni tista' titlob informazzjoni addizzjonali, kjarifika jew l-opinjoni tal-Istat Membru notifikanti u / jew tal-Istati Membri l-oħra qabel ma tieħu kull deċiżjoni.

3.4.7.2.4 Deċiżjoni ta' tneħħija

Jekk, fuq il-bażi tal-ġustifikazzjoni pprovduta, il-Kummissjoni tiddeċiedi li tneħħi notifika mis-sit tar-RAPEX, hija tinforma lill-Istati Membri kollha bil-posta elettronika jew b'mezzi oħrajn daqstant effikaċi u, jekk ikun hemm bżonn, tinforma wkoll lill-pubbliku permezz tal-pubblikazzjoni ta' rettifika fis-sit tar-RAPEX.

3.4.7.2.5 Il-pubblikazzjoni mill-ġdid ta' notifika li tneħħiet temporanjament

L-Istat Membru notifikanti jinforma minnufih lill-Kummissjoni meta r-raġunijiet għat-tneħħija ta' notifika mis-sit tar-RAPEX ma jibqgħux validi. B'mod partikolari, dan jinforma lill-Kummissjoni bir-riżultati ta' kwalunkwe valutazzjoni tar-riskju ġdida li tippermetti lill-Kummissjoni biex tistabbilixxi jekk iżżommx notifika fl-applikazzjoni tar-RAPEX u tippubblikaha mill-ġdid fis-sit tar-RAPEX jew tirtirahiex definittivament mir-RAPEX (wara talba mill-Istat Membru notifikanti).

Il-Kummissjoni tista' terġa' tippubblika notifika fis-sit tar-RAPEX wara talba ġustifikata mill-Istat Membru notifikanti wara li l-valutazzjoni tar-riskju tkun ġiet iċċarata.

Il-Kummissjoni tgħarraf lill-Istati Membri l-oħrajn bil-pubblikazzjoni mill-ġdid tan-notifika fis-sit tar-RAPEX permezz tal-posta elettronika jew b'mezzi oħrajn daqstant effikaċi, kif ukoll lill-pubbliku billi tissostitwixxi r-rettifika b'oħra ġdida fis-sit tar-RAPEX.

3.4.8 Notifiki eqdem minn għaxar snin

Il-Kummissjoni se tqiegħed in-notifiki kollha li jkunu eqdem minn għaxar snin f'taqsima separata fis-sit tar-RAPEX. Dawn in-notifiki jibqgħu disponibbli għal konsultazzjoni pubblika.

3.5 Iż-żmien u l-iskadenzi għan-notifiki

3.5.1 Iż-żmien għan-notifika

L-Artikolu 12(1) tad-DSĠP u l-Artikolu 22 tar-Regolament (KE) Nru 765/2008 jirrikjedu li l-Istat Membri jgħarrfu minnufih lill-Kummissjoni permezz tal-applikazzjoni tar-RAPEX bil-miżuri preventivi u restrittivi li jikkonċernaw il-prodotti li joħolqu riskji serji. Din id-dispożizzjoni tapplika kemm għall-miżuri obbligatorji kif ukoll għal dawk volontarji, għalkemm iż-żmien għan-notifika huwa differenti.

(a) Miżuri obbligatorji

Dawn il-miżuri jiġu nnotifikati permezz tal-applikazzjoni tar-RAPEX immedjatament wara li jiġu adottati jew li tittieħed id-deċiżjoni li jiġu adottati, anki jekk x'aktarx ikun hemm appell kontrihom fil-livell nazzjonali, jekk diġà jkun hemm appell kontrihom jew ikunu suġġetti għal rekwiżiti ta' pubblikazzjoni.

Dan l-approċċ huwa konsistenti mal-għan tar-RAPEX, jiġifieri li jkun żgurat l-iskambju rapidu ta' informazzjoni bejn l-Istati Membri u l-Kummissjoni sabiex jiġu evitati l-provvista u l-użu ta' prodotti li joħolqu riskju.

(b) Miżuri volontarji

Skont l-Artikolu 5(3) tad-DSĠP u l-Artikolu 22 tar-Regolament (KE) Nru 765/2008, l-operaturi ekonomiċi huma obbligati jinnotifikaw lill-awtoritajiet tal-Istat Membru kompetenti bl-azzjoni volontarja u bil-miżuri meħuda biex ikunu evitati riskji għall-konsumaturi maħluqa mill-prodotti li jkunu qiegħdu fis-suq (idealment permezz ta' notifika tal-“Business Gateway”). L-awtorità ta' Stat Membru li tirċievi notifika ta' dan it-tip ta' negozju tuża din l-informazzjoni bħala l-bażi għal notifika (jekk il-kriterji tan-notifika kollha jkunu ssodisfati) u tibgħatha immedjatament wara l-wasla tan-notifika tal-“Business Gateway”.

Meta l-miżuri volontarji jkunu adottati fil-forma ta' ftehim bejn operatur ekonomiku u awtorità ta' Stat Membru jew fuq il-bażi ta' rakkomandazzjoni minn awtorità lil produttur jew distributur, tintbagħat notifika immedjatament wara l-konklużjoni ta' tali ftehim jew l-adozzjoni ta' tali rakkomandazzjoni.

Biex tkun żgurata l-applikazzjoni komuni tal-obbligu tan-notifika, il-Parti III, l-Appendiċi 4 tal-Linji Gwida tistipula skadenzi speċifiċi biex jintbagħtu notifiki lill-Kummissjoni permezz tal-applikazzjoni tar-RAPEX (32).

3.5.2 Skadenzi (33)

L-Istati Membri jinnotifikaw lill-Kummissjoni bil-miżuri preventivi u restrittivi adottati malajr kemm jista' jkun u mhux aktar tard mid-dati ta' skadenza speċifikati fil-Parti III, l-Appendiċi 4 ta' dawn il-Linji Gwida. Hemm arranġamenti xierqa fis-seħħ fil-livell nazzjonali li jikkonċernaw it-trażmissjoni ta' informazzjoni bejn l-awtoritajiet nazzjonali responsabbli mis-sigurtà tal-prodott u l-Punt ta' Kuntatt tar-RAPEX biex ikun żgurat li jintlaħqu l-iskadenzi. (Ara l-Parti II, il-Kapitolu 5.1).

L-iskadenzi previsti japplikaw irrispettivament minn kull proċedura ta' appell jew rekwiżit ta' pubblikazzjoni uffiċjali.

3.5.3 Sitwazzjonijiet ta' emerġenza

In-notifiki kollha li jikkonċernaw prodotti li joħolqu riskju serju li jeħtieġu azzjoni ta' emerġenza jkunu preċeduti minn telefonata mill-Punt ta' Kuntatt tar-RAPEX fuq in-numru tat-telefown ċellulari tat-Tim tar-RAPEX tal-Kummissjoni biex tkun iffaċilitata azzjoni immedjata u segwitu. Din ir-regola tapplika b'mod partikolari għal notifiki trażmessi fi tmiem il-ġimgħa jew waqt perjodi ta' vaganza. (Ara wkoll il-Parti II, il-Kapitolu 5.1).

4 Attivitajiet ta' segwitu

4.1 Komunikazzjoni ta' attivitajiet ta' segwitu

L-Istati Membri jinnotifikaw lill-Kummissjoni b'kull riżultanza sussegwenti għall-attivitajiet ta' segwitu tagħhom fir-rigward tan-notifiki tar-RAPEX (jiġifieri “in-notifiki tal-Artikolu 12” u “n-notifiki li jirrikjedu azzjoni ta' emerġenza” kif ukoll notifiki skont l-Artikolu 22 tar-Regolament (KE) Nru 765/2008) u informazzjoni dwar il-prodotti li joħolqu riskju mibgħuta mill-Kummissjoni (il-Kapitolu 3.3.4).

Barra minn hekk, l-Istati Membri huma mħeġġa jinnotifikaw lill-Kummissjoni b'kull attività ta' segwitu li tirrigwarda n-notifiki għal riskji inqas milli serji u għall-informazzjoni.

4.2 Kontenut għal notifiki ta' segwitu

4.2.1 Ambitu tad-data

Ir-riżultanzi mill-attivitajiet ta' segwitu jiġu kkomunikati lill-Kummissjoni fil-forma ta' notifiki ta' segwitu. Biex it-tip ta' informazzjoni tiġi armonizzata u biex il-volum tax-xogħol ikun imminimizzat, l-Istati Membri jibagħtu notifiki ta' segwitu b'mod partikolari fis-sitwazzjonijiet li ġejjin:

(a) Il-prodott innotifikat ikun instab fis-suq

Notifika ta' segwitu tintbagħat meta l-awtoritajiet nazzjonali jsibu l-prodott innotifikat fis-suq jew fil-fruntiera esterna. Din in-notifika ta' segwitu jkun fiha d-dettalji kollha tal-prodott ikkonċernat (pereż. l-isem, il-marka, in-numru tal-mudell, il-barcode, in-numru tal-lott) flimkien ma' informazzjoni dwar l-għadd totali ta' oġġetti misjuba fis-suq. Barra minn hekk, jiġu kkomunikati d-dettalji tal-miżuri meħuda li ġejjin: it-tip (obbligatorju jew volontarju), il-kategorija (pereż. l-irtirar mis-suq, is-sejħa lura mingħand il-konsumaturi), l-ambitu (pereż. fil-pajjiż kollu, lokalment), id-data tad-dħul fis-seħħ u t-tul taż-żmien (pereż. permanenti, temporanju). Jekk il-prodott notifikat ikun instab fis-suq imma ma jkunu ġew adottati l-ebda miżuri, jenħtieġ li fin-notifika ta' segwitu jingħataw raġunijiet speċifiċi li jiġġustifikaw għaliex ma ttieħdet l-ebda miżura.

Biex jonqos il-piż minn fuq l-awtoritajiet nazzjonali fir rigward tal-prattika ta' segwitu, l-Istati Membri ma għandhomx għalfejn jinfurmaw lill-Kummissjoni (sakemm il-Kummissjoni ma titlobx li tkun infurmata) bil-konklużjonijiet tal-attivitajiet ta' segwitu permezz ta' notifika ta' segwitu meta l-prodott innotifikat ma jkunx jinsab fis-suq.

(b) Valutazzjoni tar-riskju differenti

Tintbagħat notifika ta' segwitu meta l-konklużjonijiet tal-valutazzjoni tar-riskju mwettqa mill-awtorità tal-Istat Membru reattur jkunu differenti mill-konklużjonijiet stabbiliti fin-notifika oriġinali. Din in-notifika ta' segwitu tinkludi deskrizzjoni dettaljata tar-riskju (inklużi r-riżultati tat-testijiet, valutazzjoni tar-riskju u informazzjoni dwar l-aċċidenti u l-inċidenti magħrufa), flimkien ma' dokumenti ta' sostenn (rapporti tat-test, ċertifikati, eċċ.). Barra minn hekk, jenħtieġ li l-Istat Membru reattur jagħti prova li l-valutazzjoni tar-riskju ppreżentata man-notifika ta' segwitu tiegħu twettqet fuq l-istess prodott notifikat, jiġifieri tal-istess ditta, bl-istess isem, bl-istess numru tal-mudell, bl-istess numru tal-lott, bl-istess oriġini, eċċ.

(c) Informazzjoni addizzjonali

Tintbagħat notifika ta' segwitu meta l-awtoritajiet nazzjonali jiġbru informazzjoni addizzjonali (waqt attivitajiet ta' segwitu tagħhom) li tista' tkun utli għas-sorveljanza tas-suq u l-infurzar fl-Istati Membri l-oħrajn.

L-Istati Membri huma mħeġġa biex jiġbru informazzjoni addizzjonali li tista' tkun rilevanti għall-awtoritajiet fi Stati Membri oħrajn u f'pajjiżi terzi li jikkooperaw mill-qrib mal-UE dwar is-sigurtà tal-prodotti. Id-dettalji jinkludu l-oriġini tal-prodott (pereż. informazzjoni dwar il-pajjiż tal-oriġini, il-manifattur u / jew l-esportaturi) u informazzjoni dwar il-ktajjen tal-provvista (pereż. informazzjoni dwar il-pajjiżi tad-destinazzjoni, l-importaturi u d-distributuri). Il-pajjiż li jwettaq l-attivitajiet ta' segwitu jehmeż id-dokumenti kollha ta' sostenn disponibbli, bħalma huma l-kopji tal-ordnijiet, il-kuntratti tal-bejgħ, il-fatturi, id-dikjarazzjonijiet tad-dwana, eċċ. man-notifika ta' segwitu.

L-Istati Membri jistgħu jindikaw ukoll ikunux saru ċerti azzjonijiet ta' segwitu għalkemm il-prodott ma jkunx instab fit-territorju tagħhom.

4.2.2 Kompletezza tan-notifiki ta' segwitu

Il-Punt ta' Kuntatt tar-RAPEX tal-Istat Membru reattur, flimkien mal-awtorità responsabbli, jiżgura li d-data kollha pprovduta fin-notifika ta' segwitu tkun preċiża u kompluta u li ma jkun hemm l-ebda konfużjoni ma' prodotti simili oħrajn disponibbli fis-suq tal-UE. (Ara wkoll il-Parti II, il-Kapitolu 5.1).

Il-mudell standard ta' notifika ta' segwitu jinsab fil-Parti III, Appendiċi 2 ta' dawn il-Linji Gwida. Jekk ċerta informazzjoni rilevanti ma tkunx disponibbli meta tintbagħat notifika ta' segwitu, dan jiġi indikat mill-Istat Membru reattur fil-formola tar-reazzjoni. Ladarba din l-informazzjoni ssir disponibbli, l-Istat Membru reattur ikun jista' jitlob li n-notifika ta' segwitu tiegħu tiġi aġġornata. In-notifika ta' segwitu aġġornata tiġi eżaminata mill-Kummissjoni qabel ma tiġi vvalidata u distribwita permezz tas-sistema.

Il-Punt ta' Kuntatt tar-RAPEX jipprovdi l-istruzzjonijiet dwar l-ambitu tad-data meħtieġa biex il-mudell tan-notifika ta' segwitu jimtela korrettement lill-awtoritajiet kollha fl-Istat Membru tiegħu stess li jipparteċipaw fin-netwerk tar-RAPEX. Dan jgħin biex ikun żgurat li l-informazzjoni pprovduta minn dawn l-awtoritajiet lill-Punt ta' Kuntatt tkun korretta u kompluta. (Ara l-Parti II, il-Kapitolu 5.1).

4.2.3 Aġġornament għan-notifiki ta' segwitu vvalidati

L-Istat Membru reattur jinforma lill-Kummissjoni (kemm jista' jkun malajr u mhux iktar tard mill-iskadenzi speċifikati fil-Parti III, l-Appendiċi 4 tal-Linji Gwida) b'kull żvilupp li jista' jeħtieġ bidliet għal notifika ta' segwitu mqassma permezz tal-applikazzjoni tar-RAPEX. B'mod partikolari, l-Istati Membri jinfurmaw lill-Kummissjoni bil-bidliet fl-istatus tal-miżuri meħuda jew fil-valutazzjoni tar-riskju ppreżentata man-notifika ta' segwitu.

Il-Kummissjoni teżamina l-informazzjoni pprovduta mill-Istat Membru reattur u jekk ikun hemm bżonn taġġorna l-informazzjoni kkonċernata.

4.2.4 Responsabbiltà għan-notifiki ta' segwitu

Ir-responsabbiltà għall-informazzjoni pprovduta fin-notifiki ta' segwitu hija tal-Istat Membru notifikanti (34).

L-awtorità/ajiet involuti fl-attivitajiet ta' segwitu (pereż. billi jwettqu l-valutazzjoni tar-riskju jew billi jadottaw miżuri restrittivi) jieħdu r-responsabbiltà għall-informazzjoni pprovduta fin-notifiki ta' segwitu. Il-Punt ta' Kuntatt tar-RAPEX jivverifika u jivvalida n-notifiki ta' segwitu kollha mħejjija mill-awtoritajiet rispettivi qabel it-trażmissjoni tagħhom lill-Kummissjoni. (Ara wkoll il-Parti II, il-Kapitolu 5.1).

Kull azzjoni meħuda mill-Kummissjoni, bħall-eżami u l-validazzjoni tan-notifiki, ma timplikax xi preżunzjoni ta' responsabbiltà għall-informazzjoni trażmessa, li tibqa' tal-Istat Membru li jibgħat in-notifika ta' segwitu.

4.2.5 Reazzjoni għan-notifiki ta' segwitu

L-Istati Membri jistgħu jwieġbu kull notifika ta' segwitu li tkun tirrigwarda n-notifika/i tagħhom billi jiftħu diskussjoni fl-ispazju kollaborattiv onlajn li huwa għad-dispożizzjoni tal-Istati Membri għall-iskambju ta' informazzjoni (ara l-Parti II il-Kapitolu 5.3.2). Dan jiżgura li r-reazzjoni tkun viżibbli għall-membri kollha tar-RAPEX.

4.3 Atturi u rwoli involuti fl-attivitajiet ta' segwitu

Il-partijiet involuti fil-proċess tan-notifika ta' segwitu u r-responsabbiltajiet tagħhom huma dawn li ġejjin:

4.3.1 Operaturi ekonomiċi (35)

L-operaturi ekonomiċi mhumiex involuti direttament fil-preżentazzjoni ta' notifiki ta' segwitu. Madankollu, l-operaturi ekonomiċi jridu jikkooperaw mal-awtoritajiet nazzjonali u jipprovdulhom kull informazzjoni li tikkonċerna prodott li jkun is-suġġett ta' notifika eżistenti sabiex jiġu ffaċilitati l-ħolqien u l-preżentazzjoni ta' notifiki ta' segwitu permezz tal-applikazzjoni tar-RAPEX.

4.3.2 Awtoritajiet tas-sorveljanza tas-suq

L-awtoritajiet tas-sorveljanza tas-suq jinnotifikaw kull attività ta' segwitu u kull informazzjoni oħra li tirrigwarda n-notifiki lill-Kummissjoni Ewropea permezz tal-applikazzjoni tar-RAPEX.

4.3.3 Il-Kummissjoni Ewropea

Il-Kummissjoni Ewropea teżamina u tivvalida n-notifiki ta' segwitu skont l-ispeċifikazzjonijiet inklużi fil-Parti II, il-Kapitolu 4.2.

4.4 Fluss tax-xogħol

4.4.1 Ħolqien u preżentazzjoni ta' notifika ta' segwitu minn Stat Membru

Il-Punt ta' Kuntatt tar-RAPEX huwa responsabbli għall-preżentazzjoni tan-notifiki ta' segwitu kollha permezz tal-applikazzjoni tar-RAPEX. (Ara l-Parti II, il-Kapitolu 5.1).

4.4.2 Eżami tan-notifiki ta' segwitu mill-Kummissjoni

4.4.2.1 Korrettezza u kompletezza

IL-Kummissjoni tivverifika n-notifiki ta' segwitu kollha li jaslu permezz tal-applikazzjoni tar-RAPEX qabel ma jiġu vvalidati u trażmessi lill-Istati Membri. Dawn il-verifiki jiffukaw fuq il-korrettezza u l-kompletezza tal-informazzjoni pprovduta.

Il-Kummissjoni tivverifika jekk notifika ta' segwitu tkunx tissodisfa r-rekwiżiti rilevanti kollha stabbiliti fid-DSĠP u f'dawn il-Linji Gwida u jekk ġietx applikata l-proċedura korretta. Ladarba tiġi kkonfermata l-korrettezza ta' notifika ta' segwitu, il-Kummissjoni tivverifika l-kompletezza tagħha. Il-Kapitolu 4.2.2 ta' dawn il-Linji Gwida jrid jintuża bħala punt ta' referenza għal dan l-eżami.

Il-Kummissjoni tagħti attenzjoni speċjali lil notifiki ta' segwitu li jkun fihom valutazzjonijiet tar-riskju. Hija tivverifika, b'mod partikolari, li d-deskrizzjoni tar-riskju tkun kompluta, ppreżentata b'mod ċar u ddokumentata sew, u li l-valutazzjoni tar-riskju tkun tirrelata b'mod ċar mal-prodott kopert minn notifika.

4.4.2.2 Talbiet għal informazzjoni addizzjonali

Qabel ma tivvalida notifika ta' segwitu, il-Kummissjoni tista' titlob lill-Istat Membru reattur biex jipprovdi informazzjoni jew kjarifika addizzjonali sa żmien stipulat. Il-validazzjoni ta' notifika ta' segwitu tista' tkun bil-kundizzjoni li tasal id-data mitluba.

Il-Kummissjoni tista' titlob l-opinjoni ta' kwalunkwe Stat Membru u, b'mod partikolari, tal-Istat Membru notifikanti dwar notifika ta' segwitu vvalidata. L-Istat Membru jippreżenta l-opinjoni tiegħu lill-Kummissjoni fi żmien stipulat speċifikat minn din tal-aħħar. Barra minn hekk, l-Istat Membru notifikanti jinforma lill-Kummissjoni jekk ikunx hemm bżonn ta' kwalunkwe bidla fin-notifika (pereż. għall-valutazzjoni tar-riskju) jew għall-istatus tagħha (pereż. irtirar permanenti mis-sistema).

4.4.3 Validazzjoni u distribuzzjoni tan-notifiki ta' segwitu

In-notifiki ta' segwitu kollha vvalutati bħala korretti u kompluti jiġu vvalidati u mqassma mill-Kummissjoni skont id-dati ta' skadenza speċifikati fl-Appendiċi 5 ta' dawn il-Linji Gwida.

Il-Kummissjoni ma tivvalidax notifiki ta' segwitu b'valutazzjoni tar-riskju differenti minn dik tan-notifika li tirreferi għaliha, jekk il-valutazzjoni tar-riskju ma tkunx kompluta, ippreżentata b'mod ċar u ddokumentata sew, jew jekk ma jintweriex li l-valutazzjoni tar-riskju twettqet f'rabta mal-prodott kopert min-notifika.

4.4.4 Irtirar permanenti ta' notifika ta' segwitu mir-RAPEX

In-notifiki ta' segwitu mqassma permezz tal-applikazzjoni tar-RAPEX jinżammu fis-sistema daqs kemm iddum tinżamm in-notifika li huma mehmużin magħha. Il-Kummissjoni tista' tirtira b'mod permanenti notifika ta' segwitu vvalidata mill-applikazzjoni tar-RAPEX jekk in-notifika li din in-notifika ta' segwitu tkun mehmuża magħha tiġi rtirata mir-RAPEX (skont il-Parti II, il-Kapitolu 3.4.7.1.1 ta' dawn il-Linji Gwida). Barra minn hekk, il-Kummissjoni tista' tirtira notifika ta' segwitu vvalidata meta tkun kjarament tipprovdi informazzjoni skorretta, u b'mod partikolari meta:

(a) il-prodott misjub fis-suq mill-Istat Membru reattur ikun differenti mill-prodott kopert min-notifika;

(b) il-miżuri adottati mill-Istat Membru reattur ikunu kkontestati b'suċċess fil-qorti jew fi proċedimenti oħra u jiġu sussegwentement irtirati;

(c) ikun ippruvat li l-valutazzjoni tar-riskju mwettqa mill-Istat Membru reattur ma tkunx korretta jew tkun relatata ma' prodott differenti minn dak kopert min-notifika.

Japplikaw id-dispożizzjonijiet tal-Kapitoli 3.4.7.1.2 u 3.4.7.1.3.

Ladarba l-Kummissjoni tiddeċiedi li tirtira notifika ta' segwitu, din titneħħa mir-RAPEX (jew issir inviżibbli għall-utenti tas-sistema).

Il-Kummissjoni tinforma lill-Istati Membri kollha bl-irtirar ta' notifika ta' segwitu permezz tal-ispazju kollaborattiv onlajn imsemmi fil-Parti II, il-Kapitolu 5.3.2 jew permezz ta' mezz daqstant effikaċi.

4.5 Skadenzi għall-preżentazzjoni ta' notifiki ta' segwitu

L-Istati Membri jibagħtu n-notifiki ta' segwitu lill-Kummissjoni malajr kemm jista' jkun u mhux aktar tard mid-dati ta' skadenza speċifikati fl-Appendiċi 4 ta' dawn il-Linji Gwida.

Jiġu stabbiliti arranġamenti xierqa fil-livell nazzjonali dwar it-trażmissjoni tal-informazzjoni bejn l-awtoritajiet kompetenti kollha u l-Punt ta' Kuntatt tar-RAPEX biex jiġi żgurat li l-iskadenzi jiġu rispettati. (Ara l-Parti II, il-Kapitolu 5.1).

L-iskadenzi japplikaw irrispettivament minn kull proċedura ta' appell jew rekwiżit ta' pubblikazzjoni uffiċjali.

4.6 Talbiet għall-kunfidenzjalità

Stat Membru reattur jista' jitlob il-kunfidenzjalità fin-notifika ta' segwitu. Talbiet bħal dawn jiddikjaraw b'mod ċar liema parti(jiet) tan-notifika ta' segwitu jenħtieġ li jibqgħu kunfidenzjali. Barra minn hekk, it-talbiet kollha għall-kunfidenzjalità jiġu akkumpanjati minn ġustifikazzjoni li tiddikjara r-raġunijiet b'mod ċar.

It-talbiet għall-kunfidenzjalità jiġu eżaminati mill-Kummissjoni biex tiddetermina li jkunu ġġustifikati (jiġifieri konformi mad-dispożizzjonijiet tad-DSĠP u ta' dawn il-Linji Gwida) u kompluti (jiġifieri tiddikjara x'partijiet tal-formola tkopri u fihiex ġustifikazzjoni). Id-deċiżjoni finali dwar il-kunfidenzjalità tittieħed mill-Kummissjoni wara konsultazzjoni tal-Punt ta' Kuntatt tar-RAPEX responsabbli. (Ara l-Parti II, il-Kapitolu 5.1).

Il-Kummissjoni u l-Istati Membri jittrattaw in-notifiki ta' segwitu b'talbiet għall-kunfidenzjalità bl-istess mod li jittrattaw in-notifiki ta' segwitu l-oħrajn. Il-kunfidenzjalità ta' notifika ta' segwitu jew partijiet minnha ma jimpeduhiex milli titqassam permezz tal-applikazzjoni tar-RAPEX lill-awtoritajiet kompetenti nazzjonali. Madankollu, jenħtieġ li la l-Kummissjoni u lanqas l-Istati Membri ma jiżvelaw ebda parti ta' notifika ta' segwitu li tkun kunfidenzjali għall-pubbliku. Din l-informazzjoni hija kunfidenzjali u għalhekk ma tista' tiġi ppubblikata fl-ebda forma.

L-Istat Membru li jibgħat in-notifika ta' segwitu jirtira t-talba tiegħu għall-kunfidenzjalità minnufih wara li jsir jaf li r-raġunijiet għal din it-talba ma baqgħux jgħoddu. Il-Kummissjoni tgħarraf lill-Istati Membri kollha bl-irtirar tal-kunfidenzjalità wara li tirċievi talba bħal din mingħand l-Istat Membru reattur.

5 In-netwerks tar-Rapex

5.1 Il-Punti ta' Kuntatt Nazzjonali tar-RAPEX

Kull Stat Membru jistabbilixxi Punt ta' Kuntatt wieħed tar-RAPEX biex jopera r-RAPEX fil-livell nazzjonali. L-Istati Membri jiddeċiedu f'liema awtorità nazzjonali jistabbilixxu l-Punt ta' Kuntatt tar-RAPEX. Kull Stat Membru jorganizza wkoll in-netwerk nazzjonali tiegħu tar-RAPEX biex jiżgura ċirkolazzjoni effiċjenti ta' informazzjoni bejn il-punt ta' kuntatt nazzjonali tar-RAPEX u d-diversi awtoritajiet li jipparteċipaw fir-RAPEX. (Ara l-Parti I il-Kapitolu 5.4 u l-Parti II, il-Kapitolu 1.2).

5.1.1 Organizzazzjoni

Kull Stat Membru jagħti r-riżorsi u l-informazzjoni lill-Punt ta' Kuntatt nazzjonali tar-RAPEX, li jkun jeħtieġ biex iwettaq xogħlu u, b'mod partikolari, biex iħaddem is-sistema b'riżerva effikaċi/kontinwità tal-operat.

Il-Punt ta' Kuntatt tar-RAPEX ikollu indirizz tal-posta elettronika separat għar-RAPEX, b'aċċess għall-uffiċjali kollha f'dak il-punt ta' kuntatt (pereż. rapex@ …). Jenħtieġ li ma jintużawx l-indirizzi tal-posta elettronika professjonali jew privati tal-uffiċjali responsabbli mill-Punt ta' Kuntatt tar-RAPEX bħala l-indirizz tal-posta elettronika tal-Punt ta' Kuntatt tar-RAPEX. Il-Punt ta' Kuntatt tar-RAPEX għandu wkoll numru dirett tat-telefown fejn ikun jista' jiġi kkuntattjat waqt u barra mill-ħinijiet tax-xogħol.

5.1.2 Kompiti

Il-kompiti ewlenin tal-Punt ta' Kuntatt tar-RAPEX huma li:

(a) jorganizza u jmexxi x-xogħol tan-netwerk nazzjonali tar-RAPEX, f'konformità mar-regoli stabbiliti f'dawn il-Linji Gwida;

(b) iħarreġ u jassisti lill-awtoritajiet kollha fin-netwerk fl-użu tar-RAPEX;

(c) jiżgura li l-kompiti kollha tar-RAPEX li joriġinaw mid-DSĠP u minn dawn il-Linji Gwida jitwettqu korrettament u, b'mod partikolari, li l-informazzjoni meħtieġa kollha (jiġifieri n-notifiki, in-notifiki ta' segwitu, informazzjoni addizzjonali, eċċ.) tingħata lill-Kummissjoni mingħajr dewmien;

(d) jittrażmetti l-informazzjoni bejn il-Kummissjoni u l-awtoritajiet nazzjonali tas-sorveljanza tas-suq u l-awtoritajiet responsabbli mill-kontrolli fil-fruntieri esterni;

(e) jivverifika u jivvalida l-kompletezza tal-informazzjoni li jirċievi mill-awtoritajiet kollha qabel it-trażmissjoni lill-Kummissjoni permezz tal-applikazzjoni tar-RAPEX;

(f) jivverifika qabel ma jibgħat notifika jekk prodott kienx diġà nnotifikat jew jekk l-informazzjoni dwar dak il-prodott ġietx skambjata permezz tal-applikazzjoni tar-RAPEX (biex jevita kull duplikazzjoni);

(g) jipparteċipa fil-laqgħat tal-Grupp ta' Ħidma tal-Punti ta' Kuntatt tar-RAPEX u avvenimenti oħrajn dwar l-operat tar-RAPEX;

(h) jissuġġerixxi titjib possibbli fl-operat tas-sistema;

(i) jinforma lill-Kummissjoni immedjatament bi kull problema teknika fl-iffunzjonar tal-applikazzjoni tar-RAPEX;

(j) jikkordina l-attivitajiet nazzjonali kollha u l-inizjattivi mwettqa b'rabta mar-RAPEX;

(k) jispjega lill-partijiet ikkonċernati kif jaħdem ir-RAPEX u jiċċara l-obbligi tagħhom, b'mod speċjali l-obbligu tan-notifika tan-negozju stabbilit fl-Artikolu 5(3) tad-DSĠP.

5.2 Netwerks tar-RAPEX stabbiliti fil-livell tal-UE u f'dak nazzjonali

5.2.1 In-Netwerk tal-Punti ta' Kuntatt tar-RAPEX

Il-Kummissjoni torganizza u tmexxi x-xogħol tan-Netwerk tal-Punti ta' Kuntatt tar-RAPEX. Dan in-netwerk jikkonsisti fil-punti ta' kuntatt tar-RAPEX kollha nnominati mill-Istati Membri u mill-pajjiżi taż-Żona Ekonomika Ewropea (ŻEE).

Il-Kummissjoni ssejjaħ laqgħat tan-Netwerk tal-Punti ta' Kuntatt tar-RAPEX b'mod regolari biex jiġi diskuss l-operat tas-sistema (pereż. biex tikkomunika l-aħħar żviluppi li jikkonċernaw ir-RAPEX, biex tiskambja l-esperjenzi u l-“kompetenzi”), u biex ittejjeb il-kooperazzjoni bejn il-Punti ta' Kuntatt tar-RAPEX.

5.2.2 In-netwerks tar-RAPEX stabbiliti fil-livell nazzjonali

Il-Punti ta' Kuntatt tar-RAPEX jorganizza u jmexxi x-xogħol tan-“netwerk nazzjonali tar-RAPEX” tagħhom stess. In-netwerk huwa magħmul minn:

(a) il-Punt ta' Kuntatt tar-RAPEX;

(b) l-awtoritajiet ta' sorveljanza tas-suq responsabbli mill-monitoraġġ tas-sigurtà tal-prodotti; u

(c) l-awtoritajiet responsabbli mill-kontrolli fil-fruntieri esterni.

Il-Punti ta' Kuntatt tar-RAPEX huma mħeġġa jipprovdu għall-organizzazzjoni u l-operat tan-netwerk nazzjonali tar-RAPEX biex jiżguraw li l-awtoritajiet kollha involuti jkunu konxji mir-rwoli u r-responsabbiltajiet tagħhom fir-rigward tal-operat tar-RAPEX. Jenħtieġ li dan ikun konsistenti mal-informazzjoni li tinsab f'dawn il-Linji Gwida.

Il-Punti ta' Kuntatt tar-RAPEX huma mħeġġa jiffaċilitaw skambju ta' informazzjoni u diskussjoni regolari u kontinwi man-netwerk nazzjonali tagħhom sabiex jiddiskutu mal-awtoritajiet involuti kollha kif jiġi organizzat ir-RAPEX, kif jaħdem u, jekk ikun hemm bżonn, biex jingħataw korsijiet ta' taħriġ.

5.3 L-għodod tal-komunikazzjoni interna tar-RAPEX, arranġamenti prattiċi u tekniċi għar-RAPEX u l-aħjar prattiki

5.3.1 Lingwi

L-użu tal-lingwi fin-notifiki u fin-notifiki ta' segwitu, kif ukoll il-komunikazzjonijiet bejn il-Punti ta' Kuntatt tar-RAPEX u l-Kummissjoni jridu jqisu l-għanijiet tar-RAPEX u jridu jiżguraw skambju rapidu ta' informazzjoni bejn l-Istati Membri u l-Kummissjoni dwar prodotti li joħolqu riskji serji.

Biex jiġi ffaċilitat xogħol in-netwerk, l-awtoritajiet tal-Istati Membri huma mħeġġa jużaw il-paġna web tal-EC eTranslation biex jiżguraw li l-Istati Membri kollha jkunu fehmu x'qed jiġi kkomunikat bir-RAPEX.

Fl-ispazju kollaborattiv hemm ħolqa għal din l-għodda tat-traduzzjoni fejn tista' tibgħat dokumenti jew partijiet minn testi għat-traduzzjoni minn u għal kull lingwa tal-UE (36). (Ara l-Parti II, il-Kapitolu 5.3.2).

5.3.2 Għodod onlajn tar-RAPEX

(a) Is-sistema tar-RAPEX

Il-Kummissjoni stabbiliet u tieħu ħsieb applikazzjoni fuq l-internet għall-użu bħala għodda ta' komunikazzjoni għall-fini tar-RAPEX. L-Istati Membri jużaw din is-sistema biex joħolqu u jibagħtu n-notifiki u n-notifiki ta' segwitu permezz tal-applikazzjoni tar-RAPEX, u l-Kummissjoni tużaha biex tivvalida u tqassam id-dokumenti li tirċievi.

Il-Kummissjoni tipprovdi aċċess għas-sistema lill-Punti ta' Kuntatt kollha tar-RAPEX, lill-awtoritajiet nazzjonali kompetenti u lid-dipartimenti rilevanti tal-Kummissjoni. Il-Kummissjoni tistabbilixxi r-regoli għall-għoti ta' aċċess għas-sistema u tagħti aċċess lil kemm jista' jkun utenti, filwaqt li tqis il-bżonnijiet u l-limitazzjonijiet tekniċi.

Meta s-sistema tar-RAPEX, temporanjament, ma tkunx qed taħdem (għal raġunijiet li mhumiex xogħol regolari u ppjanat ta' manutenzjoni), jenħtieġ li l-Istati Membri jibagħtu biss notifiki ta' riskji serji lill-Kummissjoni (jiġifieri “notifiki ta